CELEX: 52018PC0288
Language: el
Date: 2018-05-16
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για την υπογραφή, εξ ονόματος της Ευρωπαϊκής Ένωσης, πρωτοκόλλου της συμφωνίας σχετικά με τις έκτακτες διεθνείς μεταφορές επιβατών με πούλμαν και λεωφορεία (συμφωνία Interbus) όσον αφορά τις διεθνείς τακτικές και ειδικές τακτικές μεταφορές επιβατών με πούλμαν και λεωφορεία

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 16.5.2018
            COM(2018) 288 final
            2018/0149(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την υπογραφή, εξ ονόματος της Ευρωπαϊκής Ένωσης, πρωτοκόλλου της συμφωνίας σχετικά με τις έκτακτες διεθνείς μεταφορές επιβατών με πούλμαν και λεωφορεία (συμφωνία Interbus) όσον αφορά τις διεθνείς τακτικές και ειδικές τακτικές μεταφορές επιβατών με πούλμαν και λεωφορεία
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Η συμφωνία Interbus σχετικά με τις έκτακτες διεθνείς μεταφορές επιβατών με πούλμαν και λεωφορεία(
                     1
                  ) άρχισε να ισχύει την 1η Ιανουαρίου 2003. Η συμφωνία επικαιροποιήθηκε αργότερα ώστε να αποτυπώνει την τεχνική και νομοθετική πρόοδο που επήλθε με την απόφαση αριθ. 1/2011(
                     2
                  ) της μεικτής επιτροπής που έχει συσταθεί με βάση την εν λόγω συμφωνία.
               
               
                  Η συμφωνία Interbus καλύπτει σήμερα τις έκτακτες διεθνείς μεταφορές επιβατών με πούλμαν και λεωφορεία. Στις 5 Δεκεμβρίου 2014, το Συμβούλιο εξουσιοδότησε την Επιτροπή να αρχίσει διαπραγματεύσεις, εξ ονόματος της Ευρωπαϊκής Ένωσης η οποία είναι συμβαλλόμενο μέρος της συμφωνίας Interbus, για τη διεύρυνση του πεδίου εφαρμογής της συμφωνίας στις τακτικές και ειδικές τακτικές μεταφορές επιβατών (υποκείμενες σε έκδοση αδείας). Το προτεινόμενο κείμενο στο προσάρτημα της παρούσας απόφασης του Συμβουλίου συνάδει με την εξουσιοδότηση διαπραγμάτευσης που χορηγήθηκε από το Συμβούλιο.
               
               
                  Πραγματοποιήθηκαν τρεις διαπραγματευτικές συνεδριάσεις με τα συμβαλλόμενα μέρη, σε διαβούλευση με την ειδική επιτροπή που έχει ορίσει το Συμβούλιο. Τα κράτη μέλη κλήθηκαν σε κάθε συνεδρίαση να λάβουν μέρος με τους εμπειρογνώμονές τους.
               
            
            
               Στη συνεδρίαση της 10ης Νοεμβρίου 2017, τα παρευρισκόμενα συμβαλλόμενα μέρη συμφώνησαν επί του οριστικού και τελικού κειμένου με ορισμένες τροποποιήσεις που εισάχθηκαν κατά τη συνεδρίαση. Παρευρέθηκαν τρία συμβαλλόμενα μέρη από την ανατολική και τη νοτιοανατολική Ευρώπη (Μαυροβούνιο, Δημοκρατία της Μολδαβίας και Ουκρανία). Επιπλέον, ένα συμβαλλόμενο μέρος (η Αλβανία) είχε ενωρίτερα εκφράσει γραπτώς θετική άποψη για το κείμενο. Συμφωνήθηκε προθεσμία υπογραφής.
            
            
               
                  Οι τακτικές και οι ειδικές τακτικές διεθνείς μεταφορές επιβατών με πούλμαν και λεωφορεία είναι σημαντικές διότι προσφέρουν κινητικότητα στους Ευρωπαίους πολίτες με δομή προσιτών τιμών. Η περαιτέρω ανάπτυξή τους πέραν της ΕΕ θα ωφελήσει επίσης τους πολίτες της ΕΕ, τους αλλοδαπούς τουρίστες, την τουριστική βιομηχανία και τις ευρωπαϊκές περιφέρειες. Οι περιορισμοί στην ανάπτυξή τους έγκεινται στις διαφορές των διμερών συμφωνιών μεταξύ κρατών μελών και τρίτων χωρών, οι οποίες καθιστούν δυσχερή τη διαδικασία αδειοδότησης και εκμετάλλευσης των διεθνών τακτικών και των ειδικών τακτικών γραμμών. Αυτό είναι ιδιαιτέρως εμφανές στις διεθνείς τακτικές γραμμές μεγάλων αποστάσεων οι οποίες διέρχονται από διάφορες χώρες.
               
               
                  Η πρόσβαση στην αγορά των τακτικών και των ειδικών τακτικών γραμμών θα πρέπει να επιτραπεί, όπως ορίζεται στο σχέδιο πρωτοκόλλου, με ενιαία διαδικασία αδειοδότησης υποκείμενη στην εφαρμογή του κεκτημένου της ΕΕ στον τομέα των οδικών επιβατικών μεταφορών, στο οποίο συγκαταλέγονται η οδική ασφάλεια, οι τεχνικές διατάξεις, τα προσόντα των οδηγών, οι κοινωνικοί κανόνες, τα δικαιώματα των επιβατών, το περιβάλλον και η πρόσβαση στο επάγγελμα.
               
               
                  Η συμφωνία Interbus θα συνεχίσει να ισχύει αμετάβλητη για τις διεθνείς έκτακτες μεταφορές επιβατών με πούλμαν και λεωφορεία.
               
               
                  Το πρωτόκολλο καλύπτει μόνο τις διατάξεις που απαιτούνται για να επεκταθεί η συμφωνία Interbus στις διεθνείς τακτικές και ειδικές τακτικές μεταφορές επιβατών με πούλμαν και λεωφορεία (υποκείμενες σε έκδοση αδείας). Δεν τροποποιεί ούτε επαναλαμβάνει τους κοινούς κανόνες αλλά παραπέμπει στις κείμενες διατάξεις της συμφωνίας Interbus. Το γεγονός αυτό, καθώς και ότι ένα συμβαλλόμενο μέρος μπορεί να υπογράψει και να κυρώσει το πρωτόκολλο ή να προσχωρήσει σε αυτό μόνον αφού υπογράψει ή κυρώσει τη συμφωνία Interbus, εξασφαλίζει την αποδοχή και την εφαρμογή των κανόνων Interbus από τα συμβαλλόμενα μέρη κατά την υπογραφή και την κύρωση του πρωτοκόλλου ή την προσχώρηση σε αυτό.
               
               
                  Εκτός από την Ευρωπαϊκή Ένωση, συμβαλλόμενα μέρη της συμφωνίας Interbus είναι η Δημοκρατία της Αλβανίας, η Βοσνία-Ερζεγοβίνη, η πρώην Γιουγκοσλαβική Δημοκρατία της Μακεδονίας, η Δημοκρατία της Μολδαβίας, το Μαυροβούνιο, η Δημοκρατία της Τουρκίας και η Ουκρανία, τα οποία θα μπορούσαν να υπογράψουν και να κυρώσουν το πρωτόκολλο/να προσχωρήσουν σε αυτό.
               
               
                  Η πείρα που έχει αποκτηθεί από τις ισχύουσες συμφωνίες οδικών μεταφορών, παραδείγματος χάρη, μέσω εταιρικών σχέσεων μεταξύ μεταφορικών επιχειρήσεων εγκατεστημένων στις εξυπηρετούμενες περιοχές, ελήφθη υπόψη.
               
               
                  Υπό όρους, ένα συμβαλλόμενο μέρος ή ένα κράτος μέλος της Ευρωπαϊκής Ένωσης μπορεί να αποφασίσει, χωρίς διακρίσεις, να υπόκεινται όλες οι τακτικές και ειδικές τακτικές οδικές μεταφορές επιβατών με αφετηρία ή προορισμό το έδαφός του σε ρυθμίσεις εταιρικής σχέσης μεταξύ των φορέων εκμετάλλευσης αφετηρίας και προορισμού των εν λόγω τακτικών ή ειδικών τακτικών γραμμών.
               
            
            
               Φορείς εκμετάλλευσης εγκατεστημένοι στα συμβαλλόμενα μέρη ή στα κράτη μέλη της Ένωσης που διασταυρώνονται καθ’ οδόν και επιβιβάζουν και αποβιβάζουν επιβάτες μπορούν να προσχωρήσουν σε αυτές τις εταιρικές σχέσεις, εφόσον το αποφασίσουν.
            
            
               Στο σχέδιο πρωτοκόλλου τονίζεται η νομοθεσία της Ευρωπαϊκής Ένωσης (κανονισμός (ΕΚ) αριθ. 1071/2009(
                  3
               )) όσον αφορά τις κυρώσεις και τις πλέον σοβαρές παραβάσεις, καθώς και όσον αφορά την τήρηση των τεσσάρων όρων πρόσβασης στο επάγγελμα του οδικού μεταφορέα επιβατών (πραγματικός και σταθερός τόπος εγκατάστασης, εχέγγυα αξιοπιστίας, οικονομική επιφάνεια και επαγγελματική επάρκεια).
            
            
               
                  Με το σχέδιο πρωτοκόλλου συστήνεται μεικτή επιτροπή για να διευκολυνθεί η διαχείριση του πρωτοκόλλου. Οι διατάξεις σχετικά με τη μεικτή επιτροπή που έχει συσταθεί δυνάμει της συμφωνίας Interbus ισχύουν τηρουμένων των αναλογιών για τη μεικτή επιτροπή βάσει του πρωτοκόλλου. Συνεπώς, η μεικτή επιτροπή βάσει του πρωτοκόλλου θα χειρίζεται στο μέλλον ιδίως μη ουσιώδεις τεχνικές και νομοθετικές επικαιροποιήσεις που αφορούν ειδικά το πρωτόκολλο. Η μεικτή επιτροπή θα πρέπει επίσης να εγκρίνει τον εσωτερικό της κανονισμό. Πέραν αυτού, τα καθήκοντα της μεικτής επιτροπής που απορρέουν από αυτό καθαυτό το σχέδιο πρωτοκόλλου είναι να λαμβάνει και να διανέμει πληροφορίες, να αξιολογεί κάθε πέντε έτη τη λειτουργία του πρωτοκόλλου και να λαμβάνει τα αναγκαία μέτρα σε περίπτωση προσχώρησης στην Ευρωπαϊκή Ένωση συμβαλλομένου μέρους μη μέλους της Ευρωπαϊκής Ένωσης.
               
               
                  Σύμφωνα με το σχέδιο πρωτοκόλλου, η περίοδος ισχύος της άδειας διεθνών τακτικών και ειδικών τακτικών γραμμών δεν μπορεί να υπερβαίνει τα πέντε έτη.
               
               
                  Το σχέδιο πρωτοκόλλου θα συναφθεί για περίοδο πέντε ετών, με εναρκτήρια ημερομηνία την ημερομηνία έναρξης ισχύος του. Η διάρκεια ισχύος του πρωτοκόλλου θα παρατείνεται αυτομάτως για διαδοχικές πενταετείς περιόδους σε όσα συμβαλλόμενα μέρη δεν εκδηλώσουν αντίθετη επιθυμία.
               
            
         
         
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Το προτεινόμενο πρωτόκολλο συνάδει με την κοινή πολιτική μεταφορών της Ένωσης. Περιλαμβάνει τα σχετικά μέρη του κανονισμού (ΕΚ) αριθ. 1073/2009(
                     4
                  ), όπως έχει προσαρμοστεί για τους σκοπούς διεθνούς συμφωνίας.
               
               
                  Το σχέδιο πρωτοκόλλου προβλέπει περαιτέρω εναρμόνιση του πλαισίου διεθνών τακτικών και ειδικών τακτικών γραμμών με πούλμαν και λεωφορεία.
               
            
            
               •Συνοχή με άλλες πολιτικές της Ένωσης
            
            
               
                  Το προτεινόμενο πρωτόκολλο συνάδει με τις πολιτικές γειτονίας και εξωτερικών σχέσεων της ΕΕ.
               
               
                  Το σχέδιο πρωτοκόλλου συνάδει επίσης με ισχύουσες συμφωνίες, όπως η συμφωνία τελωνειακής ένωσης και οι προενταξιακές συμφωνίες και οι συμφωνίες σύνδεσης, και αποσκοπεί στη διαμόρφωση ρυθμιστικού περιβάλλοντος, μέσα στο οποίο η ΕΕ και τα άλλα συμβαλλόμενα μέρη της συμφωνίας Interbus μπορούν να έχουν πρόσβαση στις οικείες αγορές διεθνών τακτικών και ειδικών τακτικών μεταφορών επιβατών βάσει ενιαίων κανόνων.
               
            
            
               •Φορολογικές διατάξεις
            
            
               
                  Η σύγκλιση των τελωνειακών και φορολογικών διατάξεων στο σχέδιο πρωτοκόλλου είναι, ως προς τον σκοπό και το περιεχόμενό τους, απλώς δευτερεύοντος και έμμεσου χαρακτήρα ως προς την επίτευξη των στόχων της πολιτικής μεταφορών που επιδιώκονται με το πρωτόκολλο.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η νομική βάση είναι η Συνθήκη για τη λειτουργία της Ευρωπαϊκής Ένωσης (ΣΛΕΕ), και συγκεκριμένα ουσιαστική νομική βάση το άρθρο 91 της ΣΛΕΕ, σε συνδυασμό με το άρθρο 218 παράγραφος 5.
               
            
            
               •Επικουρικότητα
            
            
               
                  Η προσχώρηση της Ένωσης σε πρωτόκολλο που διευρύνει το πεδίο εφαρμογής υφιστάμενης πολυμερούς διεθνούς συμφωνίας της οποίας η Ένωση είναι συμβαλλόμενο μέρος μπορεί να εγκριθεί μόνον από την ίδια την Ένωση, η οποία έχει, συνεπώς, αποκλειστική αρμοδιότητα επί του θέματος. 
               
               
                  Το πρωτόκολλο αντικαθιστά τις αντίστοιχες διατάξεις διμερών συμφωνιών τακτικών και ειδικών τακτικών οδικών μεταφορών επιβατών που έχουν συναφθεί μεταξύ των συμβαλλομένων μερών, καθώς και μεταξύ κρατών μελών της Ένωσης και συμβαλλομένων μερών μη μελών της ΕΕ. Ωστόσο, το πρωτόκολλο επιτρέπει να διατηρηθούν υφιστάμενες άδειες βάσει διμερών συμφωνιών επί πέντε έτη προτού αντικατασταθούν με βάση τις διατάξεις του πρωτοκόλλου.
               
            
            
               •Αναλογικότητα
            
            
               Οι διατάξεις του σχεδίου πρωτοκόλλου είναι αναλογικές και δεν εισάγουν διακρίσεις και εφαρμόζονται αμοιβαία σε όλα τα συμβαλλόμενα μέρη (συμπεριλαμβανομένης της ΕΕ). Σκοπός τους είναι να μειωθεί τυχόν αθέμιτος ανταγωνισμός και να αποσυρθούν από τις οδικές μεταφορές τα παλαιά οχήματα και οι μη συμμορφούμενοι φορείς εκμετάλλευσης.
            
            
               Η νομοθεσία που αναφέρεται στο σχέδιο πρωτοκόλλου έχει ήδη εκδοθεί από την Ευρωπαϊκή Ένωση.
            
            
               •Επιλογή της νομικής πράξης
            
            
               
                  Το άρθρο 218 παράγραφος 5 της ΣΛΕΕ προβλέπει ως εφαρμοστέα νομική πράξη απόφαση του Συμβουλίου.
               
            
            
               3.ΣΥΛΛΟΓΗ ΚΑΙ ΧΡΗΣΗ ΕΜΠΕΙΡΟΓΝΩΣΙΑΣ - ΕΚΤΙΜΗΣΗ ΕΠΙΠΤΩΣΕΩΝ / ΑΠΛΟΥΣΤΕΥΣΗ
            
         
         
            
               •Συλλογή και χρήση εμπειρογνωσίας και εκτίμηση επιπτώσεων
            
            
               
                  Η Επιτροπή δεν διενήργησε εκτίμηση επιπτώσεων, ούτε χρησιμοποίησε εξωτερική εμπειρογνωμοσύνη. Η επέκταση της συμφωνίας Interbus στις διεθνείς τακτικές και ειδικές τακτικές γραμμές μεταφοράς επιβατών με πούλμαν και λεωφορεία θα συμβάλει στη διεύρυνση του γεωγραφικού πεδίου εφαρμογής του κεκτημένου της Ευρωπαϊκής Ένωσης στον τομέα των οδικών μεταφορών επιβατών.
               
               
                  Οι οικονομικές και κοινωνικές επιπτώσεις θα ωφελήσουν τον κλάδο των επιβατικών μεταφορών και τον τουρισμό. Η αύξηση του όγκου της κυκλοφορίας πιθανόν να έχει μικρές περιβαλλοντικές επιπτώσεις.
               
            
            
               Όπως συμβαίνει μέχρι σήμερα, οι φορείς εκμετάλλευσης μπορούν να είναι ΜΜΕ με μικρότερο στόλο πούλμαν ή λεωφορείων, ή μεγαλύτερες επιχειρήσεις με μεγαλύτερους στόλους.
            
            
               
                  Μια ειδική επιτροπή που έχει ορίσει το Συμβούλιο τηρήθηκε συνεχώς ενήμερη σχετικά με την πρόοδο των διαπραγματεύσεων και οι εμπειρογνώμονες των κρατών μελών συμμετείχαν στις διαπραγματεύσεις με τα συμβαλλόμενα μέρη μη μέλη της ΕΕ.
               
            
            
               •Απλούστευση
            
            
               Η εναρμόνιση των διαδικασιών για την έκδοση αδειών διεθνών τακτικών και ειδικών τακτικών μεταφορών επιβατών με πούλμαν και λεωφορεία θα απλουστεύσει την εκτέλεση των εν λόγω μεταφορών.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Καμία.
            
            
               5.ΛΟΙΠΑ ΣΤΟΙΧΕΙΑ
            
            
               •Ρυθμίσεις αξιολόγησης και υποβολής εκθέσεων
            
            
               Το άρθρο 16 του σχεδίου πρωτοκόλλου ορίζει ότι η λειτουργία του πρωτοκόλλου πρέπει να αξιολογείται ανά πενταετία από τη μεικτή επιτροπή που προβλέπεται στο άρθρο 18 του πρωτοκόλλου.
            
            
               •Περαιτέρω διαδικασία
            
            
               Η Επιτροπή κρίνει αναγκαία την κίνηση της διαδικασίας ενόψει της υπογραφής και της μετέπειτα σύναψης του πρωτοκόλλου. Κατά συνέπεια, η Επιτροπή υποβάλλει στο Συμβούλιο την παρούσα πρόταση απόφασης του Συμβουλίου σχετικά με την υπογραφή πρωτοκόλλου της συμφωνίας σχετικά με τις έκτακτες διεθνείς μεταφορές επιβατών με πούλμαν και λεωφορεία (συμφωνία Interbus) όσον αφορά τις διεθνείς τακτικές και ειδικές τακτικές μεταφορές επιβατών με πούλμαν και λεωφορεία.
            
            
               •Αναλυτική επεξήγηση των επιμέρους διατάξεων της πρότασης
            
            
               Ειδικές διατάξεις της προτεινόμενης απόφασης του Συμβουλίου:
            
            
               ·Το άρθρο 1 του σχεδίου απόφασης του Συμβουλίου προβλέπει την υπογραφή, εξ ονόματος της Ένωσης, του πρωτοκόλλου της συμφωνίας Interbus σχετικά με τις διεθνείς τακτικές και ειδικές τακτικές μεταφορές επιβατών με πούλμαν και λεωφορεία.
            
            
               ·Το άρθρο 2 εξουσιοδοτεί τη Γενική Γραμματεία του Συμβουλίου να εκπονήσει την πράξη εξουσιοδότησης του/των προσώπου/-ων που θα ορίσει ο διαπραγματευτής του πρωτοκόλλου για την υπογραφή του πρωτοκόλλου, με την επιφύλαξη της σύναψής του.
            
            
               ·Το άρθρο 3 προβλέπει την έναρξη ισχύος της απόφασης του Συμβουλίου.
            
            
               Ειδικές διατάξεις του προσαρτήματος της προτεινόμενης απόφασης του Συμβουλίου:
            
         
         
            
               ·Το άρθρο 1 ορίζει το πεδίο εφαρμογής του πρωτοκόλλου για τις διεθνείς τακτικές και ειδικές τακτικές οδικές μεταφορές επιβατών με αφετηρία ή προορισμό το συμβαλλόμενο μέρος όπου είναι εγκατεστημένος ο φορέας εκμετάλλευσης και όπου έχουν ταξινομηθεί τα οχήματα ή μέσω του οποίου διέρχεται η γραμμή με επιβίβαση ή αποβίβαση επιβατών, ή μέσω του οποίου διέρχεται η γραμμή χωρίς επιβίβαση ή αποβίβαση επιβατών. Απαγορεύει κάθε μορφή ενδομεταφοράς (καμποτάζ).
            
            
               ·Το άρθρο 2 αποτελεί ρήτρα περί απαγορεύσεως των διακρίσεων.
            
            
               ·Το άρθρο 3 περιέχει ορισμούς.
            
            
               ·Το άρθρο 4 παραπέμπει στο παράρτημα 1 της συμφωνίας Interbus σχετικά με τις διατάξεις που εφαρμόζονται για τους φορείς εκμετάλλευσης οδικών μεταφορών επιβατών.
            
            
               ·Το άρθρο 5 παραπέμπει στο παράρτημα 2 της συμφωνίας Interbus σχετικά με τις διατάξεις που εφαρμόζονται για τα οχήματα.
            
            
               ·Το άρθρο 6 περιέχει διατάξεις για τις διεθνείς τακτικές και ειδικές τακτικές γραμμές που υπόκεινται στην έκδοση αδείας. Μεταξύ άλλων, προβλέπει τη δυνατότητα των συμβαλλομένων μερών ή των κρατών μελών της Ευρωπαϊκής Ένωσης να αποφασίζουν να υπαγάγουν τακτικές ή ειδικές τακτικές γραμμές μεταξύ των συμβαλλομένων μερών σε ρυθμίσεις εταιρικής σχέσης μεταξύ των φορέων εκμετάλλευσης αφετηρίας και προορισμού των γραμμών. Φορείς εκμετάλλευσης των συμβαλλομένων μερών ή των κρατών μελών που διασταυρώνονται καθ’ οδόν και επιβιβάζουν και αποβιβάζουν επιβάτες μπορούν να προσχωρήσουν σε αυτές τις εταιρικές σχέσεις, εφόσον το αποφασίσουν.
            
            
               ·Το άρθρο 7 ορίζει ότι τα τμήματα V και VI της συμφωνίας Interbus σχετικά με τις κοινωνικές διατάξεις και τελωνειακές και φορολογικές διατάξεις ισχύουν για το πρωτόκολλο. 
            
            
               ·Το άρθρο 8 αφορά την αρχή αδειοδότησης που εκδίδει τις άδειες, τους αποδέκτες των αδειών, την περίοδο ισχύος των αδειών, τα στοιχεία που πρέπει να αναγράφονται στην άδεια και τη χρήση πρόσθετων οχημάτων σε προσωρινές και εξαιρετικές περιστάσεις.
            
            
               ·Το άρθρο 9 ορίζει τη διαδικασία υποβολής αίτησης για τη χορήγηση αδείας.
            
            
               ·Το άρθρο 10 προβλέπει τη διαδικασία αδειοδότησης, καθώς και τις επαφές μεταξύ των σχετικών αρμοδίων αρχών, τη χορήγηση της αδείας και τους μοναδικούς λόγους πιθανής απόρριψης της αίτησης.
            
            
               ·Το άρθρο 11 προβλέπει τους κανόνες ανανέωσης ή τροποποίησης αδείας.
            
            
               ·Το άρθρο 12 προβλέπει τους κανόνες λήξης ισχύος της αδείας.
            
            
               ·Το άρθρο 13 προβλέπει τις υποχρεώσεις των φορέων εκμετάλλευσης μεταφορών.
            
            
               ·Το άρθρο 14 ορίζει ότι τα συμβαλλόμενα μέρη θα πρέπει να διασφαλίζουν τη συμμόρφωση των φορέων εκμετάλλευσης μεταφορών με τις σχετικές διατάξεις.
            
            
               ·Το άρθρο 15 (σε συνδυασμό με το άρθρο 8 παράγραφος 9) απαριθμεί τα έγγραφα που πρέπει να φυλάσσονται στο όχημα.
            
            
               ·Το άρθρο 16 ορίζει τη διάρκεια του πρωτοκόλλου (5 έτη) με σιωπηρή ανανέωση για διαδοχικές πενταετείς περιόδους και την περιοδική αξιολόγηση της λειτουργίας του πρωτοκόλλου.
            
            
               ·Το άρθρο 17 προβλέπει μεταβατική περίοδο 5 ετών για τις υφιστάμενες τακτικές και ειδικές τακτικές οδικές μεταφορές επιβατών βάσει διμερών συμφωνιών, την κύρωση ή έγκριση του πρωτοκόλλου και τον θεματοφύλακα του πρωτοκόλλου, την έναρξη ισχύος, την καταγγελία και τις γλώσσες του πρωτοκόλλου.
            
            
               ·Το άρθρο 18 προβλέπει τη σύσταση μεικτής επιτροπής για τη διαχείριση του πρωτοκόλλου.
            
            
               ·Το άρθρο 19 προβλέπει τη διαδικασία σε περίπτωση που συμβαλλόμενο μέρος του πρωτοκόλλου μη μέλος της Ένωσης προσχωρήσει στην Ευρωπαϊκή Ένωση.
            
            
               ·Το άρθρο 20 θέτει το πρωτόκολλο προς υπογραφή και ορίζει ότι επιτρέπεται η προσχώρηση στο πρωτόκολλο ή η κύρωσή του μόνον μετά την υπογραφή της συμφωνίας Interbus και την προσχώρηση σε αυτήν ή την κύρωσή της
            
         
         
            
               ·Το άρθρο 21 ορίζει ότι μετά την έναρξη ισχύος του πρωτοκόλλου οποιοδήποτε συμβαλλόμενο μέρος της συμφωνίας Interbus μπορεί να προσχωρήσει στο πρωτόκολλο.
            
            
               ·Το άρθρο 22 καθιστά τα παραρτήματα του πρωτοκόλλου αναπόσπαστο μέρος αυτού.
            
            
               ·Τα παραρτήματα 1 και 2 του πρωτοκόλλου αφορούν τα παραρτήματα 1 και 2 της συμφωνίας Interbus. Το παράρτημα 1 τονίζει ιδίως και περιέχει το δίκαιο της Ευρωπαϊκής Ένωσης που αφορά τα δικαιώματα των επιβατών, όπως και τους ελέγχους και τις κυρώσεις σε περίπτωση σοβαρότατων παραβάσεων, καθώς και τους όρους πρόσβασης στο επάγγελμα.
            
            
               ·Το παράρτημα 3 περιέχει υπόδειγμα αίτησης για διεθνή τακτική ή ειδική τακτική γραμμή.
            
            
               ·Το παράρτημα 4 περιέχει υπόδειγμα αδείας για διεθνή τακτική ή ειδική τακτική επιβατική γραμμή.
            
            
               2018/0149 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την υπογραφή, εξ ονόματος της Ευρωπαϊκής Ένωσης, πρωτοκόλλου της συμφωνίας σχετικά με τις έκτακτες διεθνείς μεταφορές επιβατών με πούλμαν και λεωφορεία (συμφωνία Interbus) όσον αφορά τις διεθνείς τακτικές και ειδικές τακτικές μεταφορές επιβατών με πούλμαν και λεωφορεία
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, σε συνδυασμό με το άρθρο 218 παράγραφος 5,
            
            
               Έχοντας υπόψη την πρόταση της Ευρωπαϊκής Επιτροπής(
                  5
               ),
            
            
            
               Εκτιμώντας τα ακόλουθα:
            
            
               (1)Σύμφωνα με την απόφαση 2002/917/ΕΚ του Συμβουλίου(
                  6
               ), η συμφωνία σχετικά με τις έκτακτες διεθνείς μεταφορές επιβατών με πούλμαν και λεωφορεία (συμφωνία Interbus) συνήφθη, εξ ονόματος της Ένωσης, στις 3 Οκτωβρίου 2002 και τέθηκε σε ισχύ την 1η Ιανουαρίου 2003(
                  7
               ).
            
            
               (2)Στις 5 Δεκεμβρίου 2014, το Συμβούλιο εξουσιοδότησε την Επιτροπή να αρχίσει διαπραγματεύσεις για ένα πρωτόκολλο της συμφωνίας Interbus σχετικά με τις διεθνείς τακτικές και ειδικές τακτικές μεταφορές επιβατών με πούλμαν και λεωφορεία με τη Δημοκρατία της Αλβανίας, τη Βοσνία-Ερζεγοβίνη, την πρώην Γιουγκοσλαβική Δημοκρατία της Μακεδονίας, τη Δημοκρατία της Μολδαβίας, το Μαυροβούνιο, τη Δημοκρατία της Τουρκίας και την Ουκρανία.
            
            
               (3)Οι διαπραγματεύσεις ολοκληρώθηκαν με επιτυχία κατά τη συνεδρίαση των συμβαλλομένων μερών της συμφωνίας Interbus στις 10 Νοεμβρίου 2017.
            
            
               (4)Το πρωτόκολλο αναμένεται να διευκολύνει την εκτέλεση τακτικών και ειδικών τακτικών γραμμών μεταξύ των συμβαλλομένων μερών της συμφωνίας Interbus και, ως εκ τούτου, να οδηγήσει στη βελτίωση των μεταξύ τους συνδέσεων επιβατικών μεταφορών.
            
         
         
            
               (5)Όσον αφορά τους γενικούς κανόνες, και ιδίως τη λειτουργία της μεικτής επιτροπής, και για να διευκολυνθεί η εφαρμογή του, το σχέδιο πρωτοκόλλου περιέχει σε μεγάλο βαθμό τους κανόνες που ορίζει η συμφωνία Interbus.
            
            
               (6)Για να μην καθυστερήσουν υπερβολικά τα οφέλη του και σύμφωνα με όσα ορίζει η συμφωνία Interbus, το πρωτόκολλο προβλέπει την έναρξη ισχύος του, για τα συμβαλλόμενα μέρη που το έχουν εγκρίνει ή κυρώσει, όταν το έχουν εγκρίνει ή κυρώσει τέσσερα συμβαλλόμενα μέρη το ένα από τα οποία είναι η Ευρωπαϊκή Ένωση.
            
            
               (7)Συνεπώς, το πρωτόκολλο της συμφωνίας Interbus για τις διεθνείς τακτικές και ειδικές τακτικές μεταφορές επιβατών με πούλμαν και λεωφορεία θα πρέπει να υπογραφεί εξ ονόματος της Ένωσης, με την επιφύλαξη της σύναψής του σε μεταγενέστερη ημερομηνία,
            
            
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Εγκρίνεται, εξ ονόματος της Ένωσης, η υπογραφή του πρωτοκόλλου της συμφωνίας σχετικά με τις έκτακτες διεθνείς μεταφορές επιβατών με πούλμαν και λεωφορεία (συμφωνία Interbus), όσον αφορά τις διεθνείς τακτικές και ειδικές τακτικές μεταφορές επιβατών με πούλμαν και λεωφορεία, με την επιφύλαξη της σύναψής του.
            
            
               Το κείμενο του προς υπογραφή πρωτοκόλλου επισυνάπτεται στην παρούσα απόφαση.
            
            
               Άρθρο 2
            
            
               Η Γενική Γραμματεία του Συμβουλίου εκπονεί την πράξη εξουσιοδότησης του/των προσώπου/-ων που θα ορίσει ο διαπραγματευτής του πρωτοκόλλου για την υπογραφή του πρωτοκόλλου, με την επιφύλαξη της σύναψής του.
            
            
               Άρθρο 3
            
            
               Η παρούσα απόφαση αρχίζει να ισχύει την ημέρα της έκδοσής της.
            
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 321 της 26.11.2002, σ. 11.
               
               
                  
                     (2)
                  
                        Απόφαση αριθ. 1/2011 της μεικτής επιτροπής που έχει συσταθεί δυνάμει της συμφωνίας Interbus σχετικά με τις έκτακτες διεθνείς μεταφορές επιβατών με πούλμαν και λεωφορεία, της 11ης Νοεμβρίου 2011, για την έγκριση του εσωτερικού κανονισμού της και την προσαρμογή του παραρτήματος 1 της συμφωνίας σχετικά με τους όρους που εφαρμόζονται για τους οδικούς μεταφορείς επιβατών και του παραρτήματος 2 της συμφωνίας σχετικά με τα τεχνικά πρότυπα για λεωφορεία και πούλμαν, καθώς και τις απαιτήσεις σχετικά με τις κοινωνικές διατάξεις του άρθρου 8 της συμφωνίας (2012/25/ΕΕ) (ΕΕ L 8 της 12.1.2012, σ. 38).
               
               
                  
                     (3)
                  
                        Κανονισμός (ΕΚ) αριθ. 1071/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη θέσπιση κοινών κανόνων όσον αφορά τους όρους που πρέπει να πληρούνται για την άσκηση του επαγγέλματος του οδικού μεταφορέα και για την κατάργηση της οδηγίας 96/26/ΕΚ του Συμβουλίου (ΕΕ L 300 της 14.11.2009, σ. 51).
               
               
                  
                     (4)
                  
                        Κανονισμός (ΕΚ) αριθ. 1073/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τη θέσπιση κοινών κανόνων πρόσβασης στη διεθνή αγορά μεταφορών με πούλμαν και λεωφορεία και την τροποποίηση του κανονισμού (ΕΚ) αριθ. 561/2006 (ΕΕ L 300 της 14.11.2009, σ. 88).
               
               
                  
                     (5)
                  
                        COM(2018)288.
               
               
                  
                     (6)
                  
                        Απόφαση 2002/917/ΕΚ του Συμβουλίου, της 3ης Οκτωβρίου 2002, περί συνάψεως της συμφωνίας Interbus που αφορά τις έκτακτες διεθνείς μεταφορές επιβατών με πούλμαν και λεωφορεία (ΕΕ L 321 της 26.11.2002, σ. 11).
               
               
                  
                     (7)
                  
                        ΕΕ L 321 της 26.11.2002, σ. 44.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,16.5.2018
            COM(2018) 288 final
            ΠΑΡΑΡΤΗΜΑ
            στην
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την υπογραφή, εξ ονόματος της Ευρωπαϊκής Ένωσης, πρωτοκόλλου της συμφωνίας σχετικά με τις έκτακτες διεθνείς μεταφορές επιβατών με πούλμαν και λεωφορεία (συμφωνία Interbus) όσον αφορά τις διεθνείς τακτικές και ειδικές τακτικές μεταφορές επιβατών με πούλμαν και λεωφορεία
            
               
         
         
            
               ΠΡΩΤΟΚΟΛΛΟ
            
            
            
               της συμφωνίας σχετικά με τις έκτακτες διεθνείς μεταφορές επιβατών με πούλμαν και λεωφορεία (συμφωνία Interbus) όσον αφορά τις διεθνείς τακτικές και ειδικές τακτικές μεταφορές επιβατών με πούλμαν και λεωφορεία
            
            
            
            
               ΤΑ ΣΥΜΒΑΛΛΟΜΕΝΑ ΜΕΡΗ,
            
            
            
               Έχοντας υπόψη την επιθυμία να αναπτύξουν και να προωθήσουν περαιτέρω τις διεθνείς επιβατικές μεταφορές στην Ευρώπη και να διευκολύνουν την οργάνωση και την εκμετάλλευσή τους,
            
            
            
               Έχοντας υπόψη την αυξανόμενη σημασία του τουρισμού και την επιθυμία να προωθήσουν περαιτέρω τις πολιτιστικές ανταλλαγές μεταξύ των συμβαλλομένων μερών του παρόντος πρωτοκόλλου,
            
            
            
               Έχοντας υπόψη τη συμφωνία σχετικά με τις έκτακτες διεθνείς μεταφορές επιβατών με πούλμαν και λεωφορεία (συμφωνία Interbus) (
                  1
               ), όπως τροποποιήθηκε στη συνέχεια, η οποία τέθηκε σε ισχύ την 1η Ιανουαρίου 2003 (
                  2
               ),
            
            
            
               Έχοντας υπόψη την επιθυμία να διευρυνθεί το πεδίο εφαρμογής των υπηρεσιών μεταφορών που περιλαμβάνονται στη συμφωνία Interbus, για να καλυφθούν και οι τακτικές και οι ειδικές τακτικές γραμμές υπό ορισμένους όρους,
            
            
            
               Εκτιμώντας τα ακόλουθα:
            
            
            
               (1)Το πεδίο εφαρμογής της συμφωνίας Interbus θα πρέπει να διευρυνθεί με διατάξεις καθορισμού των διαδικασιών όσον αφορά τις τακτικές και τις ειδικές τακτικές γραμμές με βάση την έκδοση αδείας.
            
            
               (2)Το παρόν πρωτόκολλο, το οποίο περιέχει τις εν λόγω διατάξεις, θα πρέπει να είναι ανοικτό για προσχώρηση των συμβαλλομένων μερών της συμφωνίας Interbus.
            
         
         
            
               (3)Πλην των ρυθμίσεων εταιρικής σχέσης, προς το παρόν, η ελευθέρωση των τακτικών και των ειδικών τακτικών γραμμών που υπόκεινται στην έκδοση αδείας θα πρέπει να ισχύει μόνο για τις γραμμές με αφετηρία ή προορισμό εντός του συμβαλλομένου μέρους όπου είναι εγκατεστημένος ο φορέας εκμετάλλευσης οδικών μεταφορών και είναι ταξινομημένα τα οχήματα του μεταφορέα.
            
            
               (4)Θα πρέπει μεν να αποκλεισθεί η δυνατότητα εκμετάλλευσης τακτικών ή ειδικών τακτικών γραμμών με τόπο αναχώρησης και προορισμού στο ίδιο συμβαλλόμενο μέρος από φορείς εκμετάλλευσης εγκατεστημένους στο έδαφος άλλου συμβαλλόμενου μέρους, θα πρέπει όμως να επιτραπεί στους εν λόγω φορείς να επιβιβάζουν ή να αποβιβάζουν επιβάτες σε προκαθορισμένες στάσεις ως τμήμα μεταφοράς, εφόσον δεν μεταφέρουν επιβάτες μεταξύ δύο στάσεων εντός συμβαλλόμενου μέρους που δεν είναι το συμβαλλόμενο μέρος εγκατάστασής τους.
            
            
               (5)Θα πρέπει να ισχύει η αρχή περί μη εισαγωγής διακρίσεων για λόγους εθνικότητας ή τόπου εγκατάστασης του φορέα εκμετάλλευσης και του τόπου αναχώρησης ή προορισμού του λεωφορείου και του πούλμαν ως θεμελιώδης προϋπόθεση για την εκτέλεση διεθνών οδικών επιβατικών μεταφορών.
            
            
               (6)Είναι αναγκαίο να προβλεφθούν ομοιόμορφα υποδείγματα του εντύπου αίτησης και αδειοδότησης διεθνών τακτικών και ειδικών τακτικών γραμμών, ώστε να ευνοηθούν και να απλουστευθούν οι διαδικασίες. Θα πρέπει επίσης να προσδιορισθούν τα έγγραφα που χρησιμεύουν ως απαιτήσεις ελέγχου και φυλάσσονται εντός του οχήματος για να επιδεικνύονται εφόσον ζητηθούν από εξουσιοδοτημένο ελεγκτή σύμφωνα με το παρόν πρωτόκολλο, προκειμένου να αποφεύγονται διιστάμενες ερμηνείες.
            
            
               (7)Η άδεια διεθνών τακτικών και ειδικών τακτικών γραμμών οδικής μεταφοράς επιβατών εγκεκριμένων από τις αρμόδιες αρχές όλων των σχετικών συμβαλλομένων μερών ή κρατών μελών της Ένωσης του τόπου αναχώρησης και προορισμού των γραμμών και από τις αρμόδιες αρχές των χωρών καθ’ οδόν σύμφωνα με τη «διαδικασία αδειοδότησης», την οποία έχει χορηγήσει η αρχή αδειοδότησης του τόπου αναχώρησης ή προορισμού της γραμμής του συμβαλλόμενου μέρους όπου είναι εγκατεστημένος ο φορέας εκμετάλλευσης ή ο φορέας που έχει αναλάβει τη μεταφορά από άλλους φορείς ή σε περίπτωση εταιρικής σχέσης ή ομίλου, θα πρέπει να επιτρέπει την εκτέλεση της γραμμής από τον τόπο αναχώρησης έως τον τόπο προορισμού της διαδρομής. Η εν λόγω άδεια θα πρέπει να αποτελεί τη μόνη άδεια που απαιτείται για την εκτέλεση της γραμμής. Δεν θα πρέπει να χρειάζονται χωριστές άδειες για τη διέλευση από τα συμβαλλόμενα μέρη ή από κράτη μέλη της Ένωσης ή από τα σύνορά τους ως τμήμα της γραμμής, ανεξαρτήτως αν επιβιβάζονται ή αποβιβάζονται καθ’ οδόν επιβάτες στο συμβαλλόμενο μέρος ή κράτος μέλος της Ένωσης.
            
            
               (8)Υπό ορισμένους όρους, συμβαλλόμενο μέρος ή κράτος μέλος της Ευρωπαϊκής Ένωσης θα πρέπει να μπορεί να αποφασίσει ότι οι διεθνείς τακτικές ή ειδικές τακτικές γραμμές με τόπο αναχώρησης ή προορισμού το έδαφός του υπόκεινται σε ρυθμίσεις εταιρικής σχέσης μεταξύ των φορέων εκμετάλλευσης του τόπου αναχώρησης και προορισμού των εν λόγω γραμμών. Φορείς εκμετάλλευσης εγκατεστημένοι στα συμβαλλόμενα μέρη ή σε κράτη μέλη της Ευρωπαϊκής Ένωσης, από το έδαφος των οποίων διέρχεται η γραμμή με επιβίβαση και αποβίβαση επιβατών, μπορούν να συνάψουν εταιρικές σχέσεις αυτού του είδους.
            
            
               (9)Είναι σκόπιμο να συσταθεί μεικτή επιτροπή για τη διαχείριση του παρόντος πρωτοκόλλου, ώστε να εξασφαλισθεί η ορθή και ενιαία εφαρμογή του και η προσαρμογή των παραρτημάτων στην τεχνική και νομοθετική πρόοδο.
            
            
               (10)Είναι αναγκαίο τα συμβαλλόμενα μέρη να εφαρμόζουν ενιαία κοινωνικά μέτρα όσον αφορά την εργασία των πληρωμάτων λεωφορείων και πούλμαν που απασχολούνται σε διεθνείς οδικές μεταφορές, οι οποίες διέπονται από τους κανόνες που κατοχυρώνονται στη συμφωνία Interbus και στους οποίους θα πρέπει να παραπέμπει το παρόν πρωτόκολλο.
            
            
               (11)Οι όροι υπό τους οποίους εκτελούνται τακτικές και ειδικές τακτικές γραμμές θα πρέπει να διέπονται από τους κανόνες που κατοχυρώνονται στη συμφωνία Interbus και στους οποίους θα πρέπει να παραπέμπει το παρόν πρωτόκολλο, με την επιφύλαξη ειδικών κανόνων, όπως καθορίζεται στο παράρτημα 1 του παρόντος πρωτοκόλλου.
            
            
               (12)Η εναρμόνιση των τεχνικών όρων που ισχύουν για τα λεωφορεία και τα πούλμαν διεθνών γραμμών μεταξύ των συμβαλλομένων μερών θα πρέπει να διέπεται από τους κανόνες που κατοχυρώνονται στη συμφωνία Interbus και στους οποίους θα πρέπει να παραπέμπει το παρόν πρωτόκολλο, όπως καθορίζεται στο παράρτημα 2 του παρόντος πρωτοκόλλου.
            
            
               ΑΠΟΦΑΣΙΣΑΝ να καθιερώσουν ομοιόμορφους κανόνες για τις διεθνείς τακτικές και τις ειδικές τακτικές μεταφορές επιβατών με πούλμαν και λεωφορεία, και
            
            
               ΣΥΜΦΩΝΟΥΝ ΤΑ ΑΚΟΛΟΥΘΑ:
            
            
            
            
               ΤΜΗΜΑ I
            
            
               ΠΕΔΙΟ ΕΦΑΡΜΟΓΗΣ ΚΑΙ ΟΡΙΣΜΟΙ
            
            
               Άρθρο 1
            
            
               Πεδίο εφαρμογής
            
            
            
               1.
                     Το παρόν πρωτόκολλο ισχύει για:
            
         
         
            
               α) τις διεθνείς οδικές μεταφορές επιβατών, ανεξαρτήτως εθνικότητας, που εκτελούνται με τακτικές και ειδικές τακτικές γραμμές με πούλμαν και λεωφορείο:
            
            
            
               –μεταξύ των εδαφών δύο συμβαλλομένων μερών, και, αναλόγως των αναγκών κατά τη διάρκεια εκτέλεσης των εν λόγω γραμμών, που διέρχονται από το έδαφος άλλου συμβαλλόμενου μέρους ή από το έδαφος μη συμβαλλόμενου μέρους,
            
            
               –που εκτελούνται για λογαριασμό άλλων από φορείς εκμετάλλευσης μεταφορών εγκατεστημένους σε συμβαλλόμενο μέρος του τόπου αναχώρησης και προορισμού της γραμμής και, στην περίπτωση εταιρικής σχέσης, στα συμβαλλόμενα μέρη ή στα κράτη μέλη της Ένωσης από τα οποία διέρχεται η γραμμή με επιβίβαση και αποβίβαση επιβατών, εφόσον το αποφασίσουν, σύμφωνα με το ισχύον δίκαιο, και οι οποίοι είναι κάτοχοι αδείας εκτέλεσης μεταφοράς επιβατών με διεθνείς τακτικές και ειδικές τακτικές γραμμές με πούλμαν και λεωφορεία,
            
            
               –με χρήση λεωφορείων και πούλμαν ταξινομημένων στο συμβαλλόμενο μέρος όπου είναι εγκατεστημένος ο φορέας εκμετάλλευσης μεταφορών·
            
            
            
               β) τα λεωφορεία και τα πούλμαν αυτών των γραμμών, όταν δεν μεταφέρουν επιβάτες.
            
            
               2.
                     Καμία διάταξη του παρόντος πρωτοκόλλου δεν μπορεί να ερμηνευθεί ότι παρέχει τη δυνατότητα εκμετάλλευσης τακτικών ή ειδικών τακτικών γραμμών με τόπο αναχώρησης και προορισμού στο ίδιο συμβαλλόμενο μέρος από φορείς εκμετάλλευσης εγκατεστημένους στο έδαφος άλλου συμβαλλόμενου μέρους (ενδομεταφορά).
            
            
               3.
                     Σύμφωνα με την παράγραφο 1 και με την επιφύλαξη της παραγράφου 2, εφόσον η μεταφορά αποτελεί τμήμα γραμμής προς ή από το έδαφος στο οποίο είναι εγκατεστημένος ο φορέας εκμετάλλευσης, επιτρέπεται η καθ’ οδόν επιβίβαση ή αποβίβαση επιβατών στο έδαφος οποιουδήποτε συμβαλλόμενου μέρους που επιτρέπει στάση στο έδαφός του.
            
            
               4.
                     Το παρόν πρωτόκολλο δεν ισχύει για:
            
            
               –τη μεταφορά εμπορευμάτων για εμπορικούς σκοπούς με χρήση λεωφορείων και πούλμαν που προορίζονται για τη μεταφορά επιβατών,
            
            
               –γραμμές για ίδιο λογαριασμό.
            
            
               Άρθρο 2
            
            
               Απαγόρευση διακρίσεων
            
            
               Τα συμβαλλόμενα μέρη εξασφαλίζουν ότι εφαρμόζεται στο παρόν πρωτόκολλο η αρχή της απαγόρευσης διακρίσεων για λόγους εθνικότητας ή του τόπου εγκατάστασης του φορέα εκμετάλλευσης και του τόπου αναχώρησης ή προορισμού του λεωφορείου ή του πούλμαν.
            
            
               Άρθρο 3
            
            
               Ορισμοί
            
            
               1.
                     Για τους σκοπούς του παρόντος πρωτοκόλλου, ισχύουν οι ορισμοί του άρθρου 3 της συμφωνίας Interbus.
            
            
               2.
                     Με την επιφύλαξη της παραγράφου 1, για τους σκοπούς του παρόντος πρωτοκόλλου, νοείται επιπλέον ως:
            
            
         
         
            
               α)«συμφωνία Interbus»: η συμφωνία σχετικά με τις έκτακτες διεθνείς μεταφορές επιβατών με πούλμαν και λεωφορεία (
                  3
               ) η οποία τέθηκε σε ισχύ την 1η Ιανουαρίου 2003 (
                  4
               ), όπως τροποποιήθηκε στη συνέχεια·
            
            
               β)«εταιρική σχέση»: κάθε συμφωνία ή άλλη συμβατική ρύθμιση κάθε είδους, σύμφωνα με την οποία τα μέρη της, γνωστά ως εταίροι, αναλαμβάνουν τη δέσμευση να συνεργάζονται στην εκτελούμενη γραμμή·
            
            
               γ)«συγγενής επιχείρηση»: επιχείρηση στην οποία έχει/-ουν συμμετοχή μία ή περισσότερες επιχειρήσεις (η μητρική επιχείρηση ή μητρικές επιχειρήσεις), στην πολιτική λειτουργίας και οικονομικών της οποίας αυτή η άλλη επιχείρηση ή αυτές οι άλλες επιχειρήσεις ασκούν σημαντική επιρροή· 
            
            
               δ)«όμιλος»: ένα από τα ακόλουθα: 
            
            
               –μία ή περισσότερες συγγενείς επιχειρήσεις και η μητρική επιχείρηση ή οι μητρικές επιχειρήσεις της·
            
            
               –μία ή περισσότερες συγγενείς επιχειρήσεις με την ίδια μητρική επιχείρηση ή τις ίδιες μητρικές επιχειρήσεις.
            
            
            
               ΤΜΗΜΑ II
            
            
               ΟΡΟΙ ΓΙΑ ΤΟΥΣ ΦΟΡΕΙΣ ΕΚΜΕΤΑΛΛΕΥΣΗΣ ΟΔΙΚΩΝ ΜΕΤΑΦΟΡΩΝ ΕΠΙΒΑΤΩΝ
            
            
               Άρθρο 4
            
            
               Τα συμβαλλόμενα μέρη εφαρμόζουν τις διατάξεις που αναφέρονται στο παράρτημα 1.
            
            
            
               ΤΜΗΜΑ III
            
            
               ΤΕΧΝΙΚΟΙ ΟΡΟΙ ΓΙΑ ΤΑ ΟΧΗΜΑΤΑ
            
            
               Άρθρο 5
            
            
               Τα λεωφορεία και τα πούλμαν τα οποία χρησιμοποιούνται για την εκτέλεση διεθνών τακτικών ή ειδικών τακτικών γραμμών που καλύπτει το παρόν πρωτόκολλο πληρούν τα τεχνικά πρότυπα που αναφέρονται στο παράρτημα 2.
            
            
               
            
            
               ΤΜΗΜΑ IV
            
            
               ΠΡΟΣΒΑΣΗ ΣΤΗΝ ΑΓΟΡΑ
            
         
         
            
               Άρθρο 6
            
            
               Διεθνείς τακτικές και ειδικές τακτικές γραμμές υποκείμενες στην έκδοση αδείας
            
            
               1.
                     Οι τακτικές γραμμές είναι ανοικτές σε όλους αλλά, ενδεχομένως, με υποχρεωτική την κράτηση θέσης.
            
            
               2.
                     Οι τακτικές και ειδικές τακτικές γραμμές υπόκεινται στην έκδοση αδείας σύμφωνα με το τμήμα VI.
            
            
               3.
                     Ο τακτικός χαρακτήρας της γραμμής δεν θίγεται από τυχόν προσαρμογή των όρων εκμετάλλευσης της γραμμής.
            
            
               4.
                     Η οργάνωση παράλληλων ή προσωρινών γραμμών, προς εξυπηρέτηση των ιδίων πελατών με εκείνους των υφιστάμενων τακτικών γραμμών, η μη εξυπηρέτηση ορισμένων στάσεων και η εξυπηρέτηση πρόσθετων στάσεων στις υφιστάμενες τακτικές γραμμές διέπονται από τους ίδιους κανόνες με εκείνους που ισχύουν για τις υφιστάμενες τακτικές γραμμές.
            
            
               5.
                     Σύμφωνα με τους ισχύοντες κανόνες περί ανταγωνισμού, συμβαλλόμενο μέρος ή κράτος μέλος της Ευρωπαϊκής Ένωσης μπορεί να αποφασίσει, κατά περίπτωση, χωρίς διακρίσεις, ότι οι διεθνείς τακτικές και ειδικές τακτικές οδικές μεταφορές επιβατών με τόπο αναχώρησης ή προορισμού στο έδαφός του υπόκεινται σε ρυθμίσεις εταιρικής σχέσης μεταξύ φορέων εκμετάλλευσης εγκατεστημένων στο συμβαλλόμενο μέρος και στο κράτος μέλος της Ένωσης του τόπου αναχώρησης και προορισμού της εν λόγω γραμμής.
            
            
               Φορείς εκμετάλλευσης εγκατεστημένοι στα συμβαλλόμενα μέρη και σε κράτη μέλη της Ένωσης που διασταυρώνονται καθ’ οδόν και επιβιβάζουν και αποβιβάζουν επιβάτες μπορούν να συνάψουν αυτές τις εταιρικές σχέσεις, εφόσον το αποφασίσουν.
            
            
               Τα συμβαλλόμενα μέρη και τα κράτη μέλη της Ένωσης ενημερώνουν τη μεικτή επιτροπή που συστήνεται βάσει του άρθρου 18 του παρόντος πρωτοκόλλου για κάθε τέτοια απόφαση και την αιτιολόγησή της.
            
            
               6.
                     Σύμφωνα με τους ισχύοντες κανόνες περί ανταγωνισμού, οι φορείς εκμετάλλευσης μπορούν, σε εθελοντική βάση, να συνάπτουν εταιρικές σχέσεις με σκοπό την εκτέλεση τακτικών ή ειδικών τακτικών γραμμών. Δύνανται να συμμετέχουν στις εν λόγω εταιρικές σχέσεις:
            
            
               –φορείς εκμετάλλευσης εγκατεστημένοι στα συμβαλλόμενα μέρη ή σε κράτος μέλος της Ένωσης του τόπου αναχώρησης ή προορισμού της γραμμής·
            
            
               –φορείς εκμετάλλευσης εγκατεστημένοι στα συμβαλλόμενα μέρη και σε κράτη μέλη της Ένωσης οι οποίοι διασταυρώνονται καθ’ οδόν και επιβιβάζουν και αποβιβάζουν επιβάτες.
            
            
            
               ΤΜΗΜΑ V
            
            
               ΚΟΙΝΩΝΙΚΕΣ, ΤΕΛΩΝΕΙΑΚΕΣ ΚΑΙ ΦΟΡΟΛΟΓΙΚΕΣ ΔΙΑΤΑΞΕΙΣ
            
            
               Άρθρο 7
            
            
               Το τμήμα V (κοινωνικές διατάξεις) και το τμήμα VI (τελωνειακές και φορολογικές διατάξεις) της συμφωνίας Interbus εφαρμόζονται στο παρόν πρωτόκολλο.
            
            
            
               ΤΜΗΜΑ VΙ
            
            
               ΕΚΔΟΣΗ ΑΔΕΙΑΣ ΓΙΑ ΔΙΕΘΝΕΙΣ ΤΑΚΤΙΚΕΣ ΚΑΙ ΕΙΔΙΚΕΣ ΤΑΚΤΙΚΕΣ ΓΡΑΜΜΕΣ
            
         
         
            
               Άρθρο 8
            
            
               Φύση της αδείας
            
            
               1.
                     Οι άδειες για διεθνείς τακτικές και ειδικές τακτικές γραμμές μεταφοράς επιβατών εκδίδονται από την αρμόδια αρχή του συμβαλλόμενου μέρους στο έδαφος του οποίου είναι εγκατεστημένος ο φορέας εκμετάλλευσης (στο εξής «αρχή αδειοδότησης»).
            
            
               2.
                     Για φορέα εκμετάλλευσης εγκατεστημένο στην Ευρωπαϊκή Ένωση, αρχή αδειοδότησης είναι η αρμόδια αρχή του κράτους μέλους του τόπου αναχώρησης ή προορισμού.
            
            
               3.
                     Για όμιλο φορέων εκμετάλλευσης που προτίθενται να εκμεταλλεύονται διεθνείς τακτικές ή ειδικές τακτικές γραμμές και για εταιρική σχέση μεταξύ επιχειρήσεων (φορέων εκμετάλλευσης) από τουλάχιστον δύο συμβαλλόμενα μέρη στο έδαφος των οποίων επιβιβάζονται και αποβιβάζονται επιβάτες, αρχή αδειοδότησης είναι η αρμόδια αρχή στην οποία υποβάλλεται η αίτηση, σύμφωνα με το άρθρο 9 παράγραφος 1 δεύτερο εδάφιο. 
            
            
               4.
                     Οι άδειες εκδίδονται στο όνομα του φορέα εκμετάλλευσης και δεν είναι μεταβιβάσιμες. Ωστόσο, φορέας εκμετάλλευσης που έχει λάβει άδεια μπορεί, με τη συγκατάθεση της αρχής αδειοδότησης, να εκμεταλλεύεται τη γραμμή μέσω υπεργολάβου, εφόσον η δυνατότητα αυτή συνάδει με το δίκαιο του συμβαλλομένου μέρους. Στην περίπτωση αυτή, στην άδεια αναγράφονται το όνομα του υπεργολάβου και ο ρόλος του. Ο υπεργολάβος πληροί τους όρους των άρθρων 1, 4, 5 και, όσον αφορά τις κοινωνικές διατάξεις, του άρθρου 7, καθώς και των παραρτημάτων 1 και 2.
            
            
               Για όμιλο φορέων εκμετάλλευσης που προτίθενται να εκμεταλλεύονται διεθνείς τακτικές ή ειδικές τακτικές γραμμές, η άδεια εκδίδεται στις επωνυμίες όλων των επιχειρήσεων του ομίλου και αναφέρει τα ονόματα όλων των φορέων εκμετάλλευσης. Η άδεια χορηγείται στην επιχείρηση που έχει αναλάβει τη μεταφορά από άλλους φορείς εκμετάλλευσης και ζήτησε την άδεια, και επικυρωμένα αντίγραφά της παραδίδονται στις άλλες επιχειρήσεις.
            
            
               Σε περίπτωση εταιρικής σχέσης, τα πρωτότυπα της αδείας εκδίδονται για κάθε συμμετέχουσα επιχείρηση και αναγράφεται η επωνυμία κάθε επιχείρησης στην άδεια.
            
            
               Στις περιπτώσεις εκτέλεσης διεθνών τακτικών ή ειδικών τακτικών γραμμών από όμιλο ή εταιρική σχέση, όπως αναφέρεται στο δεύτερο και στο τρίτο εδάφιο, η απόφαση σχετικά με τον τρόπο κατανομής των εκτελούμενων γραμμών μεταξύ των συμμετεχόντων φορέων εκμετάλλευσης επαφίεται στη διακριτική ευχέρεια των ίδιων των φορέων εκμετάλλευσης.
            
            
               5.
                     Η διάρκεια ισχύος της αδείας δεν υπερβαίνει την πενταετία. Η ισχύς της αδείας μπορεί να είναι μικρότερης διάρκειας είτε εφόσον το ζητήσει ο αιτών την άδεια είτε με αμοιβαία συγκατάθεση των αρμόδιων αρχών των συμβαλλομένων μερών στο έδαφος των οποίων επιβιβάζονται ή αποβιβάζονται επιβάτες.
            
            
               6.
                     Η άδεια καθορίζει:
            
            
               α)το είδος της γραμμής·
            
            
               β)τη διαδρομή της γραμμής, και ιδίως το σημείο αναχώρησης και το σημείο άφιξης·
            
            
               γ)τη διάρκεια ισχύος της·
            
            
               δ)τις στάσεις και τον πίνακα δρομολογίων.
            
            
               7.
                     Οι άδειες είναι σύμφωνες με το υπόδειγμα του παραρτήματος 4.
            
            
               8.
                     Με την επιφύλαξη του άρθρου 1 παράγραφος 2, η άδεια παρέχει το δικαίωμα στον/στους κάτοχο/-ους της να εκτελεί/-ούν διεθνείς τακτικές και/ή ειδικές τακτικές γραμμές στα εδάφη όλων των κρατών μελών από τα οποία διέρχεται η γραμμή.
            
            
               9.
                     Ο φορέας εκμετάλλευσης τακτικής ή ειδικής τακτικής γραμμής μπορεί να χρησιμοποιήσει πρόσθετα οχήματα σε περίπτωση προσωρινών και εξαιρετικών καταστάσεων. Τα εν λόγω πρόσθετα οχήματα επιτρέπεται να χρησιμοποιηθούν μόνον υπό τους ίδιους όρους που καθορίζονται στην άδεια κατά την παράγραφο 6.
            
            
               Στην περίπτωση αυτή, επιπλέον των εγγράφων που αναφέρονται στο άρθρο 15, ο φορέας εκμετάλλευσης εξασφαλίζει ότι αντίγραφο της σύμβασης μεταξύ του φορέα εκμετάλλευσης διεθνούς τακτικής ή ειδικής τακτικής γραμμής και της επιχείρησης που διαθέτει τα πρόσθετα οχήματα ή ισοδύναμο έγγραφο φυλάσσεται στο όχημα και επιδεικνύεται εφόσον ζητηθεί από εξουσιοδοτημένο ελεγκτή.
            
            
               Άρθρο 9
            
         
         
            
               Υποβολή αίτησης αδείας για διεθνείς τακτικές και ειδικές τακτικές γραμμές
            
            
               1.
                     Οι αιτήσεις χορήγησης αδείας για διεθνείς τακτικές και ειδικές τακτικές γραμμές υποβάλλονται από τον φορέα εκμετάλλευσης στην αρμόδια αρχή αδειοδότησης.
            
            
               Για κάθε γραμμή υποβάλλεται μόνο μία αίτηση. Στις περιπτώσεις που αναφέρονται στο άρθρο 8 παράγραφος 3, η αίτηση υποβάλλεται από τον φορέα εκμετάλλευσης που έχει αναλάβει τη μεταφορά από άλλους φορείς εκμετάλλευσης. 
            
            
               Η αίτηση απευθύνεται στην αρχή αδειοδότησης του συμβαλλόμενου μέρους όπου είναι εγκατεστημένος ο αιτών φορέας εκμετάλλευσης.
            
            
               2.
                     Η αίτηση αδείας υποβάλλεται σύμφωνα με το υπόδειγμα που παρατίθεται στο παράρτημα 3.
            
            
               3.
                     Τα πρόσωπα που υποβάλλουν αίτηση αδείας παρέχουν κάθε συμπληρωματική πληροφορία την οποία κρίνουν σημαντική την οποία ζητεί η αρχή αδειοδότησης, και ιδίως τα έγγραφα που απαριθμούνται στο παράρτημα 3. 
            
            
               Άρθρο 10
            
            
               Διαδικασία αδειοδότησης
            
            
               1.
                     Η άδεια εκδίδεται κατόπιν συμφωνίας με τις αρμόδιες αρχές όλων των συμβαλλομένων μερών στο έδαφος των οποίων επιβιβάζονται ή αποβιβάζονται επιβάτες. Η αρχή αδειοδότησης διαβιβάζει στις εν λόγω αρχές, καθώς και στις αρμόδιες αρχές των συμβαλλομένων μερών, από το έδαφος των οποίων διέρχεται η γραμμή χωρίς επιβίβαση ή αποβίβαση επιβατών, αντίγραφο της αίτησης και αντίγραφο κάθε σημαντικού εγγράφου, και την αξιολόγησή της.
            
            
               Όσον αφορά την Ευρωπαϊκή Ένωση, αρμόδιες αρχές που αναφέρονται στο πρώτο εδάφιο είναι οι αρχές των κρατών μελών στο έδαφος των οποίων επιβιβάζονται ή αποβιβάζονται επιβάτες και από το έδαφος των οποίων διέρχεται η γραμμή χωρίς επιβίβαση ή αποβίβαση επιβατών.
            
            
               2.
                     Οι αρμόδιες αρχές των συμβαλλομένων μερών των οποίων ζητείται η συγκατάθεση κοινοποιούν την απόφασή τους σχετικά με την αίτηση στην αρχή αδειοδότησης εντός προθεσμίας δύο μηνών. Η προθεσμία αυτή υπολογίζεται από την ημερομηνία παραλαβής του αιτήματος συγκατάθεσης η οποία εμφαίνεται στην απόδειξη παραλαβής. Εάν είναι αρνητική η απόφαση των αρμόδιων αρχών του συμβαλλόμενου μέρους του οποίου ζητείται η συγκατάθεση, περιλαμβάνεται προσήκουσα αιτιολόγηση. Εάν η αρχή αδειοδότησης δεν λάβει απάντηση εντός 4 μηνών, λογίζεται ότι οι αρχές των οποίων ζητήθηκε η γνώμη έχουν συγκαταθέσει και η αρχή αδειοδότησης μπορεί να χορηγήσει την άδεια.
            
            
               Οι αρχές των συμβαλλομένων μερών από το έδαφος των οποίων διέρχεται η γραμμή χωρίς επιβίβαση ή αποβίβαση επιβατών μπορούν να κοινοποιήσουν στην αρχή αδειοδότησης τις παρατηρήσεις τους εντός της προθεσμίας που αναφέρεται στο πρώτο εδάφιο.
            
            
               3.
                     Η αρχή αδειοδότησης αποφασίζει εντός μέγιστης προθεσμίας 6 μηνών από την ημερομηνία υποβολής της αίτησης
                  5
               .
            
            
               4.
                     Άδεια χορηγείται, εκτός εάν:
            
            
               α)ο αιτών δεν είναι σε θέση να εκτελεί τη γραμμή που αποτελεί το αντικείμενο της αίτησης με εξοπλισμό στην άμεση διάθεσή του·
            
            
               β)ο αιτών δεν τήρησε την εθνική ή διεθνή νομοθεσία περί οδικών μεταφορών, και ιδίως τους όρους και τις απαιτήσεις για τις άδειες διεθνών γραμμών μεταφοράς επιβατών, ή έχει διαπράξει σοβαρές παραβάσεις της νομοθεσίας των συμβαλλομένων μερών περί οδικών μεταφορών, ιδίως όσον αφορά τους κανόνες που ισχύουν για τα οχήματα και τον χρόνο οδήγησης και ανάπαυσης των οδηγών·
            
            
               γ)σε περίπτωση αίτησης ανανέωσης της αδείας, δεν τηρήθηκαν οι όροι χορήγησης της αδείας·
            
            
               δ)συμβαλλόμενο μέρος αποφασίσει, βάσει εμπεριστατωμένης ανάλυσης, ότι η σχετική γραμμή θα έθιγε σοβαρά τη βιωσιμότητα συγκρίσιμης γραμμής καλυπτόμενης από μια ή περισσότερες συμβάσεις παροχής δημόσιας υπηρεσίας σύμφωνα με το δίκαιο του συμβαλλόμενου μέρους στα τμήματα της γραμμής που θίγονται άμεσα. Σε αυτήν την περίπτωση, το συμβαλλόμενο μέρος καθορίζει κριτήρια, χωρίς την εισαγωγή διακρίσεων, με βάση τα οποία προσδιορίζεται αν η γραμμή για την οποία υποβάλλεται αίτηση θα έθιγε σοβαρά τη βιωσιμότητα της προαναφερόμενης συγκρίσιμης γραμμής, και τα κοινοποιεί στα υπόλοιπα συμβαλλόμενα μέρη κατά το άρθρο 10 παράγραφος 1·
            
            
               ε)συμβαλλόμενο μέρος αποφασίσει, βάσει εμπεριστατωμένης ανάλυσης, ότι κύριος σκοπός της γραμμής δεν είναι η μεταφορά επιβατών μεταξύ στάσεων ευρισκόμενων σε διαφορετικά συμβαλλόμενα μέρη.
            
            
               Σε περίπτωση που υπάρχουσα διεθνής γραμμή με πούλμαν και λεωφορεία θίγει σοβαρά τη βιωσιμότητα συγκρίσιμης γραμμής καλυπτόμενης από μια ή περισσότερες συμβάσεις παροχής δημόσιας υπηρεσίας σύμφωνα με το δίκαιο του συμβαλλόμενου μέρους στα τμήματα της γραμμής που θίγονται άμεσα, εξαιτίας εξαιρετικών λόγων που δεν ήταν δυνατόν να προβλεφθούν κατά τη χορήγηση της αδείας, συμβαλλόμενο μέρος μπορεί, με τη σύμφωνη γνώμη των υπολοίπων συμβαλλομένων μερών κατά το άρθρο 10 παράγραφος 1, να αναστείλει ή να αποσύρει την άδεια εκτέλεσης της διεθνούς γραμμής με πούλμαν και λεωφορείο, αφού ειδοποιήσει τον μεταφορέα έξι μήνες πριν.
            
         
         
            
               Το γεγονός ότι μεταφορέας προσφέρει τιμές χαμηλότερες από εκείνες άλλων οδικών μεταφορέων ή το γεγονός ότι η συγκεκριμένη σύνδεση εκτελείται από άλλους οδικούς μεταφορείς, δεν δικαιολογεί αφεαυτού απόρριψη της αίτησης.
            
            
               5.
                     Η αρχή αδειοδότησης και οι αρμόδιες αρχές όλων των συμβαλλομένων μερών που συμμετέχουν στη διαδικασία επίτευξης της συμφωνίας που προβλέπεται στην παράγραφο 1 μπορούν να απορρίψουν αίτηση μόνο για τους λόγους που προβλέπονται στο παρόν πρωτόκολλο.
            
            
               6.
                     Αφού ολοκληρωθεί η διαδικασία που προβλέπεται στις παραγράφους 1 έως 5, η αρχή αδειοδότησης χορηγεί την άδεια ή απορρίπτει ρητά την αίτηση.
            
            
               Οι αποφάσεις απόρριψης αίτησης περιέχουν την αιτιολόγηση στην οποία βασίσθηκαν. Τα συμβαλλόμενα μέρη εξασφαλίζουν ότι παρέχεται στις επιχειρήσεις μεταφορών η δυνατότητα να υποβάλουν τις παρατηρήσεις τους σε περίπτωση απόρριψης της αίτησής τους.
            
            
               Η αρχή αδειοδότησης ενημερώνει όλες τις αρχές που αναφέρονται στην παράγραφο 1 για την απόφασή της με την αποστολή αντιγράφου κάθε αδείας.
            
            
               
            
               Άρθρο 11
            
            
               Ανανέωση και τροποποίηση αδείας
            
            
               1.
                     Το άρθρο 10 εφαρμόζεται, τηρουμένων των αναλογιών, για τις αιτήσεις ανανέωσης αδείας ή τροποποίησης των όρων υπό τους οποίους πρέπει να εκτελούνται οι γραμμές που υπόκεινται στην έκδοση αδείας.
            
            
               2.
                     Σε περίπτωση ήσσονος τροποποίησης των όρων εκμετάλλευσης, και ιδίως σε περίπτωση προσαρμογής της συχνότητας, των κομίστρων και των πινάκων δρομολογίων, η αρχή αδειοδότησης αρκεί να διαβιβάσει τις πληροφορίες που αφορούν την εν λόγω τροποποίηση στα άλλα συμβαλλόμενα μέρη. Αλλαγή των πινάκων δρομολογίων ή της συχνότητας κατά τρόπο που θίγει το χρονοδιάγραμμα των ελέγχων στα σύνορα μεταξύ των συμβαλλομένων μερών ή στα σύνορα τρίτης χώρας δεν θεωρείται τροποποίηση ήσσονος σημασίας.
            
            
               3.
                     Τα ενδιαφερόμενα συμβαλλόμενα μέρη μπορούν να συμφωνήσουν ότι αποφασίζει μόνον η αρχή αδειοδότησης για τις τροποποιήσεις των όρων εκμετάλλευσης μιας γραμμής.
            
            
               Άρθρο 12
            
            
               Λήξη ισχύος της αδείας
            
            
               1.
                     Άδεια για διεθνείς τακτικές και ειδικές τακτικές γραμμές λήγει στο τέλος της περιόδου ισχύος της ή 3 μήνες από την παραλαβή από την αρχή αδειοδότησης ειδοποίησης του κατόχου της αδείας ότι προτίθεται να διακόψει τη γραμμή. Η εν λόγω ειδοποίηση αιτιολογείται δεόντως.
            
            
               2.
                     Εφόσον παύσει να υφίσταται ζήτηση για μια γραμμή, η προθεσμία της παραγράφου 1 ορίζεται σε ένα μήνα.
            
            
               3.
                     Η αρχή αδειοδότησης ενημερώνει τις αρμόδιες αρχές των άλλων ενδιαφερομένων συμβαλλομένων μερών ότι έληξε η ισχύς της αδείας.
            
            
               4.
                     Ο κάτοχος της αδείας ενημερώνει τους χρήστες για τη διακοπή της σχετικής γραμμής με κατάλληλα μέσα δημοσιότητας έναν μήνα πριν.
            
            
            
               Άρθρο 13
            
            
               Υποχρεώσεις των φορέων εκμετάλλευσης μεταφορών
            
         
         
            
               1.
                     Εκτός περιπτώσεων ανωτέρας βίας, ο φορέας εκμετάλλευσης διεθνούς τακτικής ή ειδικής τακτικής γραμμής αρχίζει να εκτελεί τη γραμμή, μέχρι τη λήξη ισχύος της αδείας, λαμβάνει όλα τα μέτρα που εξασφαλίζουν ότι η μεταφορά πληροί τα πρότυπα συνέχειας, τακτικότητας και μεταφορικής ικανότητας, καθώς και ότι πληροί τους όρους που καθορίζονται στο άρθρο 8 παράγραφος 6.
            
            
               2.
                     Ο φορέας εκμετάλλευσης δημοσιεύει τη διαδρομή της γραμμής, τις στάσεις, τον πίνακα δρομολογίων, τα κόμιστρα και τους όρους μεταφοράς κατά τρόπο που εξασφαλίζει ότι οι εν λόγω πληροφορίες είναι εύκολα διαθέσιμες σε όλους τους χρήστες.
            
            
               3.
                     Τα ενδιαφερόμενα συμβαλλόμενα μέρη έχουν την ευχέρεια, με κοινή συμφωνία και με τη σύμφωνη γνώμη του κατόχου της αδείας, να επιφέρουν τροποποίηση των όρων εκμετάλλευσης που διέπουν διεθνή τακτική ή ειδική τακτική γραμμή.
            
            
               ΤΜΗΜΑ VΙΙ
            
            
               ΔΙΑΤΑΞΕΙΣ ΜΕ ΣΚΟΠΟ ΤΗ ΔΙΑΣΦΑΛΙΣΗ ΤΗΣ ΣΥΜΜΌΡΦΩΣΗΣ ΜΕ ΤΟ ΠΑΡΟΝ ΠΡΩΤΟΚΟΛΛΟ
            
            
               Άρθρο 14
            
            
               Οι αρμόδιες αρχές των συμβαλλομένων μερών μεριμνούν ώστε οι φορείς εκμετάλλευσης μεταφορών να συμμορφώνονται με τις διατάξεις του παρόντος πρωτοκόλλου.
            
            
               Άρθρο 15
            
            
               1.
                     Με την επιφύλαξη του άρθρου 8 παράγραφος 9, η άδεια εκτέλεσης διεθνών τακτικών ή ειδικών τακτικών γραμμών ή επικυρωμένο αντίγραφό της και η άδεια εκμετάλλευσης διεθνών οδικών μεταφορών επιβατών του φορέα εκμετάλλευσης ή επικυρωμένο αντίγραφό της οι οποίες προβλέπονται σύμφωνα με την εθνική νομοθεσία ή τη νομοθεσία της Ευρωπαϊκής Ένωσης φυλάσσονται στο πούλμαν ή το λεωφορείο και επιδεικνύονται στον εξουσιοδοτημένο ελεγκτή όποτε ζητηθεί.
            
            
               2.
                     Με την επιφύλαξη της παραγράφου 1 και του άρθρου 8 παράγραφος 9, σε περίπτωση ειδικής τακτικής γραμμής, η σύμβαση μεταξύ του διοργανωτή και του φορέα εκμετάλλευσης ή αντίγραφό της, καθώς και ένα έγγραφο που αποδεικνύει ότι οι επιβάτες συνιστούν ειδική κατηγορία επιβατών αποκλειόμενων άλλων επιβατών ειδικής τακτικής γραμμής, χρησιμεύουν επίσης ως έγγραφα ελέγχου, φυλάσσονται στο όχημα και επιδεικνύονται εφόσον ζητηθεί από εξουσιοδοτημένο ελεγκτή.
            
            
            
               ΤΜΉΜΑ VIII
            
            
               ΓΕΝΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ
            
            
               Άρθρο 16
            
            
               Διάρκεια του πρωτοκόλλου – Αξιολόγηση της λειτουργίας του πρωτοκόλλου
            
            
               1.
                     Το παρόν πρωτόκολλο συνάπτεται για χρονική περίοδο πέντε ετών από την ημερομηνία έναρξης ισχύος του.
            
            
               2.
                     Η διάρκεια του παρόντος πρωτοκόλλου παρατείνεται αυτόματα για διαδοχικές πενταετείς περιόδους στα συμβαλλόμενα μέρη που δεν εκφράσουν αντίθετη επιθυμία. Ειδάλλως, το ενδιαφερόμενο συμβαλλόμενο μέρος κοινοποιεί στον θεματοφύλακα την πρόθεσή του σύμφωνα με το άρθρο 31 της συμφωνίας Interbus.
            
            
               3.
                     Πριν από τη λήξη κάθε πενταετούς περιόδου, η μεικτή επιτροπή που αναφέρεται στο άρθρο 18 του παρόντος πρωτοκόλλου αξιολογεί τη λειτουργία του παρόντος πρωτοκόλλου, κατά προτίμηση ταυτόχρονα με την αξιολόγηση της συμφωνίας Interbus.
            
            
               Άρθρο 17
            
            
               Διμερείς συμφωνίες, κύρωση ή έγκριση και θεματοφύλακας του πρωτοκόλλου, έναρξη ισχύος, καταγγελία και γλώσσες του πρωτοκόλλου
            
         
         
            
            
               1.
                     Οι διατάξεις των άρθρων 25, 27, 28, 31 και 34 της συμφωνίας Interbus εφαρμόζονται τηρουμένων των αναλογιών στο παρόν πρωτόκολλο.
            
            
               2.
                     Οι διατάξεις του παρόντος πρωτοκόλλου αντικαθιστούν αντίστοιχες διατάξεις των συμφωνιών που έχουν συναφθεί μεταξύ των συμβαλλομένων μερών και μεταξύ συμβαλλομένων μερών και κρατών μελών της Ένωσης.
            
            
               Ωστόσο, με την επιφύλαξη του άρθρου 25 της συμφωνίας Interbus, οι σχετικές διατάξεις υφιστάμενων συμφωνιών μεταξύ των συμβαλλομένων μερών και μεταξύ συμβαλλομένων μερών και κρατών μελών της Ένωσης επιτρέπεται να διατηρηθούν για περίοδο πέντε ετών κατά το άρθρο 8 παράγραφος 5, η οποία υπολογίζεται από την ημερομηνία έναρξης ισχύος του παρόντος πρωτοκόλλου για τα ενδιαφερόμενα συμβαλλόμενα μέρη.
            
            
               Άρθρο 18
            
            
               Μεικτή επιτροπή
            
            
               1.
                     Προκειμένου να διευκολυνθεί η διαχείριση του παρόντος πρωτοκόλλου συστήνεται μεικτή επιτροπή. Η εν λόγω επιτροπή απαρτίζεται από εκπροσώπους των συμβαλλομένων μερών.
            
            
               2.
                     Τα άρθρα 23 και 24 της συμφωνίας Interbus εφαρμόζονται τηρουμένων των αναλογιών.
            
            
            
               Άρθρο 19
            
            
               Προσχώρηση στην Ευρωπαϊκή Ένωση συμβαλλομένου μέρους μη μέλους της Ένωσης
            
            
               1.
                     Η μεικτή επιτροπή κατά το άρθρο 18 ενημερώνεται για κάθε αίτημα συμβαλλομένου μέρους ή τρίτης χώρας να καταστεί μέλος της Ευρωπαϊκής Ένωσης.
            
            
               2.
                     Η Ευρωπαϊκή Ένωση κοινοποιεί στα συμβαλλόμενα μέρη την προσχώρηση συμβαλλομένου μέρους στην Ένωση.
            
            
               3.
                     Συμβαλλόμενο μέρος του παρόντος πρωτοκόλλου που έχει προσχωρήσει στην Ευρωπαϊκή Ένωση από την ημερομηνία της προσχώρησής του απολαύει μεταχείρισης ως κράτος μέλος της Ευρωπαϊκής Ένωσης και όχι ως χωριστό συμβαλλόμενο μέρος του παρόντος πρωτοκόλλου.
            
            
               4.
                     Τα συμβαλλόμενα μέρη εξετάζουν στη μεικτή επιτροπή το αποτέλεσμα της εν λόγω προσχώρησης στο παρόν πρωτόκολλο. Η μεικτή επιτροπή αποφασίζει εν προκειμένω κάθε αναγκαία προσαρμογή ή μεταβατικό μέτρο.
            
            
               
            
               Άρθρο 20
            
            
               Υπογραφή
            
            
               1.
                     Το παρόν πρωτόκολλο είναι ανοικτό προς υπογραφή στις Βρυξέλλες από [ΠΡΟΣΘΗΚΗ ΗΜΕΡΟΜΗΝΙΩΝ: Η ΗΜΕΡΟΜΗΝΙΑ 9 ΜΗΝΕΣ ΜΕΤΑ ΤΗΝ ΗΜΕΡΟΜΗΝΙΑ ΕΚΔΟΣΗΣ ΤΗΣ ΑΠΟΦΑΣΗΣ ΤΟΥ ΣΥΜΒΟΥΛΙΟΥ] στη Γενική Γραμματεία του Συμβουλίου της Ευρωπαϊκής Ένωσης, η οποία ενεργεί ως θεματοφύλακας του παρόντος πρωτοκόλλου.
            
            
               2.
                     Υπογράφον μέρος μπορεί να υπογράψει το παρόν πρωτόκολλο, να προσχωρήσει σε αυτό ή να το κυρώσει μόνον εφόσον έχει υπογράψει προηγουμένως τη συμφωνία Interbus, έχει προσχωρήσει σε αυτήν ή την έχει κυρώσει. Οι πράξεις υπογραφής, προσχώρησης ή κύρωσης κατατίθενται στον θεματοφύλακα, ο οποίος ενημερώνει σχετικά τα άλλα συμβαλλόμενα μέρη.
            
         
         
            
               Άρθρο 21
            
            
               Προσχώρηση
            
            
               Μετά την έναρξη ισχύος του παρόντος πρωτοκόλλου, κάθε συμβαλλόμενο μέρος της συμφωνίας Interbus μπορεί να προσχωρήσει και στο παρόν πρωτόκολλο.
            
            
               Το άρθρο 30 παράγραφοι 3 και 4 της συμφωνίας Interbus εφαρμόζονται τηρουμένων των αναλογιών.
            
            
               Άρθρο 22
            
            
               Παραρτήματα
            
            
               Τα παραρτήματα του παρόντος πρωτοκόλλου αποτελούν αναπόσπαστο μέρος αυτού.
            
            
               Βρυξέλλες,
            
            
               ΣΕ ΠΙΣΤΩΣΗ ΤΩΝ ΑΝΩΤΕΡΩ, οι κάτωθι υπογεγραμμένοι πληρεξούσιοι υπέγραψαν το παρόν πρωτόκολλο.
            
            
               Open for signature in Brussels between [ΠΡΟΣΘΗΚΗ ΗΜΕΡΟΜΗΝΙΩΝ: ΗΜΕΡΟΜΗΝΙΑ ΕΚΔΟΣΗΣ ΤΗΣ ΑΠΟΦΑΣΗΣ ΤΟΥ ΣΥΜΒΟΥΛΙΟΥ ΚΑΙ Η ΗΜΕΡΟΜΗΝΙΑ 9 ΜΗΝΕΣ ΜΕΤΑ]
            
            
               Ouvert à la signature à Bruxelles entre le [ΠΡΟΣΘΗΚΗ ΗΜΕΡΟΜΗΝΙΩΝ: ΗΜΕΡΟΜΗΝΙΑ ΕΚΔΟΣΗΣ ΤΗΣ ΑΠΟΦΑΣΗΣ ΤΟΥ ΣΥΜΒΟΥΛΙΟΥ ΚΑΙ Η ΗΜΕΡΟΜΗΝΙΑ 9 ΜΗΝΕΣ ΜΕΤΑ]
            
            
               Liegt zwischen dem [ΠΡΟΣΘΗΚΗ ΗΜΕΡΟΜΗΝΙΩΝ: ΗΜΕΡΟΜΗΝΙΑ ΕΚΔΟΣΗΣ ΤΗΣ ΑΠΟΦΑΣΗΣ ΤΟΥ ΣΥΜΒΟΥΛΙΟΥ ΚΑΙ Η ΗΜΕΡΟΜΗΝΙΑ 9 ΜΗΝΕΣ ΜΕΤΑ] in Brüssel zur Unterzeichnung auf
            
            
               For the European Union
            
            
               Pour la Union européenne
            
            
               Für die Europäische Union
            
            
               For the Republic of Albania
            
            
               Pour la République d'Albanie
            
            
               Für die Republik Albanien
            
            
               For Bosnia and Herzegovina
            
            
               Pour Bosnie et Herzégovine
            
         
         
            
               Für Bosnien und Herzegowina
            
            
               For the former Yugoslav Republic of Macedonia
            
            
               Pour l'ancienne République yougoslave de Macédoine
            
            
               Für die ehemalige jugoslawische Republik Mazedonien
            
            
               For the Republic of Moldova
            
            
               Pour la République de Moldova
            
            
               Für die Republik Moldau
            
            
               For Montenegro
            
            
               Pour Monténégro
            
            
               Für Montenegro
            
            
               For the Republic of Turkey
            
            
               Pour la République de Turquie
            
            
               Für die Republik Türkei
            
            
               For Ukraine
            
            
               Pour l'Ukraine
            
            
               Für Ukraine
            
            
               ΠΑΡΑΡΤΗΜΑ 1
            
            
               Όροι που ισχύουν για τους φορείς εκμετάλλευσης οδικών επιβατικών μεταφορών
            
            
               Το παράρτημα 1 της συμφωνίας Interbus εφαρμόζεται στο παρόν πρωτόκολλο με τις εξής προϋποθέσεις:
            
            
               Ο κανονισμός (ΕΚ) αριθ. 1071/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη θέσπιση κοινών κανόνων όσον αφορά τους όρους που πρέπει να πληρούνται για την άσκηση του επαγγέλματος του οδικού μεταφορέα και για την κατάργηση της οδηγίας 96/26/ΕΚ του Συμβουλίου (ΕΕ L 300 της 14.11.2009, σ. 51), όπως τροποποιήθηκε τελευταία με τον κανονισμό (ΕΕ) αριθ. 517/2013 του Συμβουλίου, της 13ης Μαΐου 2013 (ΕΕ L 158 της 10.6.2013, σ. 1), εφαρμόζεται στο παρόν πρωτόκολλο εξαιρουμένων του άρθρου 16 παράγραφοι 5 έως 7 και των άρθρων 18 έως 21, 23 και 25 έως 28. Τα δικαιώματα και οι υποχρεώσεις των κρατών μελών της Ευρωπαϊκής Ένωσης ισχύουν τηρουμένων των αναλογιών στα συμβαλλόμενα μέρη.
            
         
         
            
               Ο κανονισμός (EΕ) αριθ. 181/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τα δικαιώματα των επιβατών λεωφορείων και πούλμαν και για την τροποποίηση του κανονισμού (ΕΚ) αριθ. 2006/2004 (ΕΕ L 55 της 28.2.2011, σ. 1) εφαρμόζεται στο παρόν πρωτόκολλο εξαιρουμένων του άρθρου 3 στοιχεία α) και β), των δύο τελευταίων περιόδων του άρθρου 12, του άρθρου 18, του άρθρου 28 παράγραφος 2, των άρθρων 29 και 30, της τελευταίας περιόδου του άρθρου 31, και του άρθρου 32. Τα δικαιώματα και οι υποχρεώσεις των κρατών μελών της Ευρωπαϊκής Ένωσης ισχύουν τηρουμένων των αναλογιών στα συμβαλλόμενα μέρη.
            
            
            
               ΠΑΡΑΡΤΗΜΑ 2
            
            
            
               Τεχνικά πρότυπα για λεωφορεία και πούλμαν
            
            
            
               Το παράρτημα 2 της συμφωνίας Interbus εφαρμόζεται στο παρόν πρωτόκολλο.
            
            
            
            
               ΠΑΡΑΡΤΗΜΑ 3
            
            
               Υπόδειγμα αίτησης αδείας για διεθνείς τακτικές και ειδικές τακτικές γραμμές
            
            
               (Λευκό χαρτί – DIN A4)
            
            
                     
                        (Συμπληρώνεται στην/στις επίσημη/-ες γλώσσα/-ες ή σε μία από τις επίσημες γλώσσες του συμβαλλομένου μέρους όπου υποβάλλεται η αίτηση)
                     
                  
               
            
               ΕΝΤΥΠΟ ΑΙΤΗΣΗΣ ΑΔΕΙΑΣ Ή ΑΝΑΝΕΩΣΗΣ ΑΔΕΙΑΣ ΓΙΑ ΤΗΝ ΕΚΤΕΛΕΣΗ ΔΙΕΘΝΟΥΣ ΤΑΚΤΙΚΗΣ ΓΡΑΜΜΗΣ Ή ΔΙΕΘΝΟΥΣ ΕΙΔΙΚΗΣ ΤΑΚΤΙΚΗΣ ΓΡΑΜΜΗΣ (
                  6
               ) 
            
            
               Έναρξη τακτικής γραμμής
                     
                     
                     □
            
            
               Έναρξη ειδικής τακτικής γραμμής
                     
                     
                     □
            
            
               Ανανέωση αδείας γραμμής
                     
                     
                     □
            
            
               Μεταβολή των όρων αδείας γραμμής
                     
                     
                     □
            
            
               εκτελούμενης με πούλμαν και λεωφορείο μεταξύ συμβαλλομένων μερών σύμφωνα με το πρωτόκολλο για τις διεθνείς τακτικές και ειδικές τακτικές μεταφορές επιβατών με πούλμαν και λεωφορεία της συμφωνίας σχετικά με τις έκτακτες διεθνείς μεταφορές επιβατών με πούλμαν και λεωφορεία (συμφωνία Interbus).
            
         
         
            
               ………………………………………………………………………………………………………........
            
            
               (Αρχή αδειοδότησης)
            
            
               1.Ονοματεπώνυμο ή εμπορική επωνυμία του αιτούντος φορέα εκμετάλλευσης· για αίτηση που υποβάλλεται από όμιλο φορέων εκμετάλλευσης ή από εταιρική σχέση, επωνυμία του φορέα εκμετάλλευσης στον οποίο έχει ανατεθεί από άλλους φορείς εκμετάλλευσης να υποβάλει την αίτηση:
            
            
               ………………………………………………………………………………………………………........
            
            
               ………………………………………………………………………………………………………........
            
            
               2.Προς εκτέλεση γραμμές (1)
            
            
               Από φορέα εκμετάλλευσης □ από όμιλο φορέων εκμετάλλευσης □ από εταιρική σχέση □ με υπεργολαβία □
            
            
               3.Ονοματεπώνυμο και διεύθυνση του μεταφορέα ή, για όμιλο μεταφορέων ή εταιρική σχέση, τα ονοματεπώνυμα όλων των μεταφορέων του ομίλου ή της εταιρικής σχέσης· επιπλέον, σημειώνονται τα ονοματεπώνυμα τυχόν υπεργολάβων (
                  7
               ) 
            
            
               3.1.…………………………………………………..………. τηλ. ………………….…….…
            
            
               3.2.…………………………………………………..………. τηλ. ………………….…….…
            
            
               3.3.…………………………………………………..………. τηλ. ………………….…….…
            
            
               3.4.…………………………………………………..………. τηλ. ………………….…….…
            
            
               
            
               (Δεύτερη σελίδα της αίτησης αδείας ή της αίτησης ανανέωσης της αδείας)
            
            
               4.Για  ειδική τακτική γραμμή:
            
            
               4.1.Κατηγορία επιβατών:(
                  8
               )    εργαζόμενοι □   μαθητές/σπουδαστές □   άλλοι □
            
            
               5.Αιτούμενη διάρκεια της αδείας ή ημερομηνία λήξης της γραμμής:
            
            
               ........................................................................................................................
            
            
               6.Κύρια διαδρομή της γραμμής (υπογραμμίζονται τα σημεία επιβίβασης και αποβίβασης επιβατών, με πλήρεις διευθύνσεις):(
                  9
               ) 
            
            
               ...........................................................................................................................
            
         
         
            
               ............................................................................................................................
            
            
               ...........................................................................................................................
            
            
               7.Περίοδος εκμετάλλευσης: .......................................................................................
            
            
               ..........................................................................................................................
            
            
               ..........................................................................................................................
            
            
               8.Συχνότητα (ημερήσια, εβδομαδιαία, κ.λπ.): ..........................................................................
            
            
               9.Κόμιστρα ............................................. Συνημμένο παράρτημα.
            
            
               10.Εσωκλείεται πρόγραμμα οδήγησης για την εξακριβωθεί η τήρηση των διεθνών κανόνων σχετικά με τον χρόνο οδήγησης και ανάπαυσης των οδηγών.
            
            
               11.Αριθμός των αδειών ή των επικυρωμένων γνήσιων αντιγράφων αδειών που ζητούνται: (
                  10
               )
            
            
               ...........................................................................................................................
            
            
               12.Τυχόν συμπληρωματικά στοιχεία:
            
            
               ...........................................................................................................................
            
            
               (Τόπος και ημερομηνία)
                     
                     
                     (Υπογραφή του αιτούντος)
            
            
               .........................................................................................................................
            
            
               Εφιστάται η προσοχή του αιτούντος στο γεγονός ότι, επειδή η άδεια ή επικυρωμένο αντίγραφό της πρέπει να φυλάσσεται στο όχημα, ο αριθμός αδειών ή επικυρωμένων αντιγράφων που εκδίδει η αρχή αδειοδότησης, τα οποία πρέπει να διαθέτει ο αιτών πρέπει να αντιστοιχεί στον αριθμό των οχημάτων που απαιτούνται για την εκτέλεση της αιτούμενης γραμμής κατά το ίδιο χρονικό διάστημα.
            
            
               Σημαντική σημείωση
            
            
               Συγκεκριμένα, πρέπει να επισυνάπτονται στην αίτηση τα εξής:
            
            
               α) ο πίνακας δρομολογίων, καθώς και οι διαθέσιμες χρονοθυρίδες για τους ελέγχους στα σχετικά σημεία διέλευσης συνόρων·
            
            
               β) επικυρωμένο αντίγραφο της/των αδείας/-ών του/των φορέα/-έων εκμετάλλευσης των διεθνών οδικών επιβατικών μεταφορών που προβλέπονται σύμφωνα με την εθνική ή την ενωσιακή νομοθεσία·
            
            
               γ) χάρτης σε κατάλληλη κλίμακα στον οποίο εμφαίνονται η διαδρομή και τα σημεία στάσης όπου επιβιβάζονται και αποβιβάζονται επιβάτες·
            
         
         
            
               δ) το πρόγραμμα οδήγησης για να εξακριβώνεται η τήρηση των διεθνών κανόνων σχετικά με τον χρόνο οδήγησης και ανάπαυσης·
            
            
               ε) κάθε χρήσιμη πληροφορία σχετικά με τους τερματικούς σταθμούς πούλμαν και λεωφορείων.
            
            
               ΠΑΡΑΡΤΗΜΑ 4
            
            
               Υπόδειγμα αδείας για διεθνείς τακτικές και ειδικές τακτικές γραμμές
            
            
            
               (Πρώτη σελίδα της αδείας)
            
            
               (Πορτοκαλί χαρτί – DIN A4)
            
            
                     
                        (Συμπληρώνεται στην/στις επίσημη/-ες γλώσσα/-ες ή σε μία από τις επίσημες γλώσσες του συμβαλλομένου μέρους όπου υποβάλλεται η αίτηση)
                     
                  
               
            
               Άδεια
            
            
               Σύμφωνα με το πρωτόκολλο για τις διεθνείς τακτικές και ειδικές τακτικές μεταφορές επιβατών με πούλμαν και λεωφορεία μεταξύ των συμβαλλομένων μερών της συμφωνίας σχετικά με τις έκτακτες διεθνείς μεταφορές επιβατών με πούλμαν και λεωφορεία (συμφωνία Interbus).
            
            
               ΚΡΑΤΟΣ ΕΚΔΟΣΗΣ ΤΗΣ ΑΔΕΙΑΣ: ................................................................................................
            
            
               Αρχή αδειοδότησης: ……………………………………………………………………………….
            
            
               Διακριτικό σήμα του συμβαλλομένου μέρους: …………….(
                  11
               ) 
            
            
               ΑΔΕΙΑ αριθ.: ....................................
            
            
               για τακτική γραμμή □(
                  12
               ) 
            
            
               για ειδική τακτική γραμμή □ (2)
            
            
               με πούλμαν και λεωφορεία μεταξύ των συμβαλλομένων μερών του πρωτοκόλλου για τις διεθνείς τακτικές και ειδικές τακτικές μεταφορές επιβατών με πούλμαν και λεωφορεία (πρωτόκολλο της συμφωνίας Interbus)
            
            
               Έως: ..................................................................................................................
            
            
               .......................................................................................................................
            
         
         
            
               Επώνυμο, όνομα ή εμπορική επωνυμία του φορέα εκμετάλλευσης  ή του διαχειριστικού φορέα σε περίπτωση ομίλου επιχειρήσεων ή εταιρικής σχέσης:
            
            
               Διεύθυνση: ...........................................................................................................
            
            
               .......................................................................................................................
            
            
               Αριθμός τηλεφώνου και φαξ ή διεύθυνση ηλεκτρονικού ταχυδρομείου: ...................................................................................
            
            
               .......................................................................................................................
            
            
               
            
               (Δεύτερη σελίδα της αδείας)
            
            
               Ονοματεπώνυμο, διεύθυνση και αριθμός τηλεφώνου και φαξ του φορέα εκμετάλλευσης ή, για όμιλο φορέων εκμετάλλευσης ή εταιρική σχέση, τα ονοματεπώνυμα όλων των μεταφορέων του ομίλου ή της εταιρικής σχέσης· επιπλέον προσδιορίζονται τα ονοματεπώνυμα τυχόν υπεργολάβων:
            
            
                (1) ……………………………………………………………………………………………………………
            
            
               (2) ……………………………………………………………………………………………………………
            
            
               (3) ……………………………………………………………………………………………………………
            
            
               (4) ……………………………………………………………………………………………………………
            
            
               (5) ……………………………………………………………………………………………………………
            
            
               Επισυνάπτεται κατάλογος, κατά περίπτωση
            
            
               Ισχύς της αδείας: Από: ..................................... Έως: ...........................................
            
            
               Τόπος και ημερομηνία έκδοσης: ....................................................................................................
            
            
               Υπογραφή και σφραγίδα της αρχής ή του οργανισμού αδειοδότησης: .............................................................
            
            
               1. Διαδρομή: ......................................................................................................................
            
            
               .....................................................................................................:...............................................
            
            
               α)Τόπος αναχώρησης της γραμμής: .................................................................................
            
         
         
            
               .......................................................................................................................................
            
            
               β)Τόπος προορισμού της γραμμής: ...............................................................................
            
            
               ...................................................................................................................................
            
            
               Κύρια διαδρομή με υπογραμμισμένα τα σημεία επιβίβασης και αποβίβασης επιβατών: ....................................
            
            
               ................................................................................................................................. 
            
            
               2. Πίνακας δρομολογίων: .................................................................................................................
            
            
               (επισυνάπτεται στην παρούσα άδεια)
            
            
               3. Ειδική τακτική γραμμή:
            
            
               α) Κατηγορία επιβατών:    ...............................................
            
            
               ...................................................
            
            
               4. Λοιποί όροι ή ειδικές παρατηρήσεις: ............................
            
            
               .............................................................................................
            
            
               .............................................................................................
            
            
               Σφραγίδα της αρχής έκδοσης της αδείας
            
            
               Σημαντική σημείωση:
            
            
               (1)Η παρούσα άδεια ισχύει για το σύνολο του ταξιδίου.
            
            
               (2)Η άδεια ή αντίγραφό της επικυρωμένο από την αρχή αδειοδότησης φυλάσσεται στο όχημα καθ’ όλη τη διάρκεια του ταξιδίου και επιδεικνύεται στους εξουσιοδοτημένους ελεγκτές, εφόσον το ζητήσουν.
            
            
               (3)Η αναχώρηση ή η άφιξη πραγματοποιείται στο έδαφος του συμβαλλόμενου μέρους όπου είναι εγκατεστημένος ο φορέας εκμετάλλευσης και έχουν ταξινομηθεί τα πούλμαν και τα λεωφορεία.
               
            
               (Τρίτη σελίδα της αδείας)
            
            
               ΓΕΝΙΚΕΣ ΠΑΡΑΤΗΡΗΣΕΙΣ
            
         
         
            
               (1)Η φορέας εκμετάλλευσης αρχίζει τη γραμμή μεταφοράς εντός της προθεσμίας που αναφέρεται στην απόφαση της αρχής αδειοδότησης που χορήγησε την άδεια.
            
            
               (2)Εξαιρουμένης της περίπτωσης ανωτέρας βίας, ο φορέας εκμετάλλευσης διεθνούς τακτικής ή ειδικής τακτικής γραμμής λαμβάνει όλα τα μέτρα για να εξασφαλίσει ότι η μεταφορά πληροί τους όρους που καθορίζονται στην άδεια.
            
            
               (3)Ο φορέας εκμετάλλευσης δημοσιοποιεί τα στοιχεία σχετικά με τη διαδρομή, τις στάσεις, τον πίνακα δρομολογίων, τα κόμιστρα και τους όρους μεταφοράς.
            
            
               (4)Οι αρμόδιες αρχές των ενδιαφερομένων συμβαλλομένων μερών έχουν την ευχέρεια, με κοινή συμφωνία και με τη σύμφωνη γνώμη του κατόχου της αδείας, να επιφέρουν τροποποίηση των όρων εκμετάλλευσης που διέπουν διεθνή τακτική και ειδική τακτική γραμμή.
            
            
               (5)Με την επιφύλαξη των εγγράφων που αφορούν το όχημα και τον οδηγό (όπως το πιστοποιητικό ταξινόμησης του οχήματος και η άδεια οδήγησης), τα ακόλουθα έγγραφα χρησιμεύουν ως έγγραφο ελέγχου δυνάμει του παρόντος πρωτοκόλλου και φυλάσσονται στο όχημα και επιδεικνύονται εφόσον ζητηθούν από εξουσιοδοτημένο ελεγκτή:
            
            
               ·η άδεια εκτέλεσης διεθνών τακτικών ή ειδικών τακτικών γραμμών ή επικυρωμένο αντίγραφό της·
            
            
               ·η άδεια του φορέα εκμετάλλευσης να εκτελεί διεθνείς οδικές επιβατικές μεταφορές ή επικυρωμένο αντίγραφό της, όπως προβλέπονται στην εθνική νομοθεσία ή στη νομοθεσία της Ευρωπαϊκής Ένωσης·
            
            
               ·κατά την εκμετάλλευση διεθνούς ειδικής τακτικής γραμμής, η σύμβαση μεταξύ του διοργανωτή και του φορέα εκμετάλλευσης ή επικυρωμένο αντίγραφό της, καθώς και έγγραφο που αποδεικνύει ότι οι επιβάτες συνιστούν ειδική κατηγορία επιβατών αποκλειόμενων άλλων επιβατών για τους σκοπούς της ειδικής τακτικής γραμμής·
            
            
               ·όταν ο φορέας εκμετάλλευσης τακτικής ή ειδικής τακτικής γραμμής χρησιμοποιεί πρόσθετα οχήματα σε περίπτωση προσωρινών και εξαιρετικών καταστάσεων, επιπροσθέτως των σχετικών προαναφερόμενων εγγράφων, αντίγραφο της σύμβασης μεταξύ του φορέα εκμετάλλευσης της διεθνούς τακτικής ή της ειδικής τακτικής γραμμής και της επιχείρησης που διαθέτει τα πρόσθετα οχήματα ή ισοδύναμο έγγραφο.
            
            
               
            
               (Τέταρτη σελίδα της αδείας)
            
            
               ΓΕΝΙΚΕΣ ΠΑΡΑΤΗΡΗΣΕΙΣ (συνέχεια)
            
            
               (6)Φορείς που εκμεταλλεύονται διεθνή τακτική γραμμή, εξαιρουμένων των ειδικών τακτικών γραμμών, εκδίδουν εισιτήρια που επιβεβαιώνουν το δικαίωμα των επιβατών να μεταφερθούν και χρησιμεύουν ως έγγραφο ελέγχου που αποδεικνύει τη σύναψη της σύμβασης μεταφοράς μεταξύ του επιβάτη και του φορέα εκμετάλλευσης, είτε ατομικά είτε συλλογικά. Στα εισιτήρια, τα οποία επιτρέπεται να είναι και σε ηλεκτρονική μορφή, αναγράφονται τα εξής:
            
            
               α)η επωνυμία του φορέα εκμετάλλευσης·
            
            
               β)τα σημεία αναχώρησης και προορισμού και, ενδεχομένως, η επιστροφή·
            
            
               γ)η περίοδος ισχύος του εισιτηρίου και, κατά περίπτωση, η ημερομηνία και η ώρα αναχώρησης·
            
            
               δ)το κόμιστρο.
            
            
               Το εισιτήριο επιδεικνύεται από τον επιβάτη στον εξουσιοδοτημένο ελεγκτή εφόσον το ζητήσει.
            
            
               (7)Οι φορείς εκμετάλλευσης διεθνών τακτικών ή ειδικών τακτικών γραμμών μεταφοράς επιβατών επιτρέπουν όλους τους ελέγχους που αποσκοπούν να διασφαλισθεί η ορθή εκτέλεση της μεταφοράς, ιδίως όσον αφορά τον χρόνο οδήγησης και ανάπαυσης, την οδική ασφάλεια και τις εκπομπές ρύπων.
            
         
         
            
                  
                     (1)
                  
                        ΕΕ L 321 της 26.11.2002, σ. 13.
               
               
                  
                     (2)
                  
                        ΕΕ L 321 της 26.11.2002, σ. 44.
               
               
                  
                     (3)
                  
                        ΕΕ L 321 της 26.11.2002, σ. 11.
               
               
                  
                     (4)
                  
                        ΕΕ L 321 της 26.11.2002, σ. 44.
               
               
                  
                     (5)
                  
                        Στο παρόν άρθρο, οι φορείς εκμετάλλευσης αναφέρονται και ως μεταφορείς.
               
               
                  
                     (6)
                  
                        Σημειώνεται Χ ή συμπληρώνεται ανάλογα με την περίπτωση.
               
               
                  
                     (7)
                  
                        Επισυνάπτεται κατάλογος, κατά περίπτωση.
               
               
                  
                     (8)
                  
                        Σημειώνεται Χ ή συμπληρώνεται ανάλογα με την περίπτωση.
               
               
                  
                     (9)
                  
                        Η αρχή αδειοδότησης μπορεί να ζητήσει να επισυναφθεί χωριστά στο παρόν έντυπο αίτησης πλήρης κατάλογος των σημείων επιβίβασης και αποβίβασης επιβατών με πλήρεις διευθύνσεις.
               
               
                  
                     (10)
                  
                        Συμπληρώνεται ανάλογα με την περίπτωση.
               
               
                  
                     (11)
                  
                        Αλβανία (AL), Αυστρία (A), Βέλγιο (Β), Βοσνία-Ερζεγοβίνη (BIH), Βουλγαρία (BG), Γαλλία (F), Γερμανία (D), Δανία (DK), Ελλάδα (GR), Εσθονία (EST), Ηνωμένο Βασίλειο (UK), Ιρλανδία (IRL), Ισπανία (Ε), Ιταλία (I), Κάτω Χώρες (NL), Κροατία (HR), Κύπρος (CY), Λετονία (LV), Λιθουανία (LT), Λουξεμβούργο (L), Μάλτα (MT), Μαυροβούνιο (ME), Δημοκρατία της Μολδαβίας (MD), Ουγγαρία (H), Ουκρανία (UA), Πολωνία (PL), Πορτογαλία (P), πρώην Γιουγκοσλαβική Δημοκρατία της Μακεδονίας (MK), Ρουμανία (RO), Σλοβακική Δημοκρατία (SK), Σλοβενία (SLO), Σουηδία (S), Τουρκία (TR), Τσεχική Δημοκρατία (CZ), Φινλανδία (FIN), προς συμπλήρωση.
               
               
                  
                     (12)
                  
                        Σημειώνεται Χ ή συμπληρώνεται ανάλογα με την περίπτωση.